text:
dijous, d’abril 24, 2008
Nur eine andere stille Nacht....
za che no stoi fasint nuie, scrivin alc sul blog ;-) Serade cuiete, aiarut fûr, il clime che mi plâs insome. O soi dâur a scrivi il prin toc de tesi, se dut al va ben podarès rivâ par Jugn, se no par Lui. Jo preferiressi Jugn, parcè che dopo al ven cjalt, e cussì mi podarès gjoldi un mês di plui, ma l'impuartant al è finî intun mût o in chel altri. viodarìn. forsit doman o voi doi dîs jù tes Markis lì di L., se lui nol ven ca, o scugni lâ jo a cjolu... ancje parcè che a cjase mi stoi rompint simpri di plui, o sin in trê, jo, A. e G. A. al è ancje simpatic ma al tabaie masse, al à simpri di fâ alc e dopo pôc mi romp i coions. G. nol nete mai, jo no soi un fissât ma nol fâs propi nuie. o a di viodi, forsit e je ore di cambiâ aiar e lâ vie. parcè che un puest cussì nol è facil di cjatâ, però tu âs di vê la int juste e ca si va simpri piês, mi visi dai biei timps cuant che soi rivât, al jere dut diviers... plui divertent, plui dut. no mi cjati plui ben. comunque al à plot simpri chê setemane ca, ogni sere, ma a disin che di doman al varès di vignî biel. îr di sere ancje un biel burlaç. robis di no crodi. po dovaressi tornâ sù miarcui o joibe, e stâ fin a domenie. mi soi simpri sintût un pôc jù in chestis zornadis, però dopo o pensi che o ai cuasi finût e mi tiri sù... mah, cumò miôr lâ a durmî e doman decidi se fâ un salt jù o no. tant al è il weekend, no podi mica stâ 24h su 24h sul computer no? mi disfi i voi, e mi coventin ancjemò par un pôc... good night and good luck
Etichetis: timp, universitât, viaçs
dimecres, d’abril 16, 2008
E si continue....
Soi tornât sù, graziis al scont eletorâl, 60%, migo di butâ vie. e in plui cuatri schedis, e cun cuatri crosutis tu podis in teorie cambiâ al mont. o lu cambiavino cun lis bombis?? po ben, cumò dopo dôs setemanis di cazzeggio o ai di tornâ a scomençâ par fâ chiste tesi e finî dut... dut, in realtât chiste. vuê mi à cjapât di gnûf l'ansie, forsit al è parcè che o stoi par finî une robe, e dopo... boh. ogni volte che tu finissis une robe al rive alc di gnûf. il fat al è che no crodi plui tant in ce che o fasi, no un pôc sì, disin al 60%, ma al sta calant. almancul une volte tu cjapavis UNE lauree. cumò dôs. cun setante mîl esams. chiste universitât e fâs schifo. spieli dal paîs probabilmentri. mah. L. nol è a Bologne, o soi di bessôl, un pôc o ciri la companie, forsit parcè che o ai simpri pore di restâ di bessôl, o magari torne fûr la timidece, che o soi rivât a vonde a combatile in chescj ultins agns, ma je simpri lì. no sarai mai un super-espansîf. ma il caratar, come l'aspiet, come dut, no si pues comprâlu te buteghe. beh forsit l'aspiet sì, se tu âs bêçs. sperin che come che an dit chiste sedi une estât frescje. se no varai di patî. post un tic riflessîf-depriment-malinconic-etc. mancje dome la ploie fûr che bat sui barcons. però no sai, ma ogni volte che o torni sù al plôf. o i furlans a son abituâts, o intai ultins agns al plôf di plui. si torne simpri culì. ore di lâ a slofen, come ch'al dîs me nono
dissabte, d’abril 05, 2008
All done
Soi rivât insomp!!! miercui o ai fat l'orâl di fisiche cun chel mat, fûr cul cjâf... ma no dome pal mût di fâ, ma ancje par ce che nus à dit ae fin... robis che mi restaran impressis par simpri... magari lis scrivarai, ma cumò o soi dome content, mi sinti come se mi vessin gjavât un pês di 100kg che mi tormentave di 3 agns in ca...po joibe l'ultin esam, controlli automatici, un 26 cun tun tic di cûl che nol fâs mai mâl... e cumò al libret al è plen, 28 su 28. no crodevi di rivâ. prime dal esam di fisiche no ai durmît nuie di nuie par dôs gnots. ma cumò al è dut finût, in casin la fisiche e il dipartiment di miarde. speri di no tornâ mai plui la dentri. cumò lunis o voi a domandâ la tesi, e po par jugn o varessi di finî dut.... une estât cence nuie di fâ e nissune preocupzion...... unbelievable... unglaublich... no ai ancjemò realizât dal dut... masse content. e cumò mi podi ancje gjoldi un pôc la primevere e pensâ al futûr.
ah e îr mi à rivât ancje il pc, che lu vevi mandât pe seconde volte in assistence... e samee funzionâ....
ah e îr mi à rivât ancje il pc, che lu vevi mandât pe seconde volte in assistence... e samee funzionâ....
Etichetis: universitât
Subscriure's a: Missatges (Atom)


c: text/html

text:
L’Udin al fâs fieste pai siei 120 agns di vite cuntune vitorie che e rive dome tal ultin minût di zûc. La scuadre di balon furlane e fâs valê une cierte predominance teritoriâl dal principi ae fin, e palese une determinazion fuartonone tal zuiâ, tal meti dongje azions ofensivis e tal cirî oacisions di gol, ma e stente a cjatâ il bersai. Il Bologne al patìs la superioritât dai blancs e neris, al cîr di tignî bot in difese e di rispuindi in cuintripît, cun Dzemaili che al cjape sùù cualchi iniziative e cuant che al pense di vê rivât adore a meti tal scansel un pontun pesant e preseôs, al piert.
Za tal imprin la partide e mostre chê che e sarà la sô muse vie par dut il timp di zûc, cul Udin in atac e cul Bologne sierât indaûr. La pression ofensive dai blancs e neris e ven puartade indenant di De Paul, Thereau e Fofana. Torosidis e Pulgar a patissin il dinamisim dai zuiadôrs de linie avanzade de scuadre furlane. Cundut achel Mirante nol à masse fastidis, stant che lis conclusions dal atacant francês e di Duvan Zapata o che a son debilis o che a van fûr bersai, intant che di chê altre bande dal cjamp la uniche conclusion bolognese e je chê tentade di Destro suntun assist di Krejici.
Tal secont timp l’Udin al ridûs i zîrs dal motôr e la scuadre di Donadoni e alce un tic la so linie dal zûc, ancje se no rive a fâ alc e ce. Il svolt al rive cu la espulsion di Pulgar – seconde amonizion par un gnûf fal du Thereau – e cu la sielte di meti dentri Perica al puest di Hallfredsson, par dâi plui fuarce al atac, massime dopo dal cambi za fat tra De Paul e Badu. Il cravuat al zonte incisivitât ae prime linie blancje e nere e al impegne diretamentri Mirante, che al fâs ancje un mieç meracul, intant che Thereau al cjante e al puarte la crôs, tra passaçs, tîrs e recupars, e Zapata al è pôc precîs e produtîf e par chel al ven cambiât cun Penaranda.
A passin i minûts e il Bologne, cundut che al sgripie, al resist, ma juste tal ultin minût di recupar e rive une bile bale pinelade di Widmer par Danilo, che le tocje in maniere spetacolâr: un gol che al vâl trê ponts e forsit ancje alc di plui, no dome in gjenerâl pe scuadre e pai tifôs ma ancje in specifi pal zuiadôr brasilian, che tes ultimis setemanis al à palesât cualchi dificoltât tecniche, agonistiche e psicologjiche di masse.

robotstxt: allowed

filter: keep


text:
Si scree vuê a Udin une gnove serie di Lezions di Autonomie.
Dai 19 di Otubar ai 17 di Novembar a saran altris cinc incuintris tematics par resonâ de atualitât, de storie e dal avignî dal Friûl e soredut par frontâ une schirie di argoments che a tocjin la teorie e la pratiche dal autoguvier teritoriâl, ancje cuntun confront cun altris realtâts dal Stât talian e dal rest de Europe, tant che la Val di Aoste, il Tirôl dal Sud e il Paîs Basc.
La iniziative e je promovude dal Laboratori di Autonomie, la rêt che e ten dongje vincjeun comuns dal Friûl e di une schirie di entitâts e istituzions. des associazions La Grame e Patrie dal Friûl a Radio Onde Furlane e fintremai al Modul Jean Monnet MuMuCEI de Universitât dal Friûl.
Lis cinc gnovis Lezions di Autonomie si fasaran dutis a Udin li de Sale Florio dal Retorât de Universitât dal Friûl.
Tal prin incuintri si fevelarà di autonomie economiche e politiche-aministrative e al è proviodût ancje l’intervent dal jurist e politic valdostan Roberto Louvin.
Tes lezions seguitivis a vignaran frontâts i temis dal rapuart tra identitâts linguistichis e autonomie, de scuele e de competence primarie su la istruzion che i coventarès centant ae regjon Friûl-VJ, di Europe, tutele des minorancis e politichis linguistichis e di cemût che la specificitât linguistiche e je un valôr ancje in tiermins economics, a tacâ de esperience de Comunitât autonome basche, là che a pro de lenghe basche si investìs l’1% dal belanç regjonâl e chest al prodûs il 5% dal prodot interni sporc de regjon, cemût che al jere stât contât l’an passât inte suaze de seconde taule taronde Friûl@Europe.
Ducj i incuintri a tachin a 6 sot sere. La partecipazion e je libare e al ven conseât di notâsi prime cun chê di vê sigurece di cjatâ puest.
Il program in detai si pues leilu achì.


text:
Te percezion comun al pâr che i plui zovins no fevelin plui par furlan, ma ise pardabon cussì?
Cul progjet di comunicazion integrade FÛRXFUR in lenghe furlane, la ARLeF e intint meti a sisteme une schirie di azions metudis in vore ancje tai agns indaûr par promovi l’ûs de lenghe furlane tai grancj events e par sensibilizâ il public a un ûs plui ‘normâl’ dal furlan.
Il spot "+ figo x furlan" al promôf la idee di une lenghe furlane tant che patrimoni di ducj: dai furlns stes, di chei che a son nassûts achì o che in Friûl a àn decidût di vivi, dai adolessents e di chei mancul zovins. Il furlan, al è une lenghe normâl e, jenfri i plui zovins, e pues jessi ancje di ‘tindince’!
Par savênt di plui sul progjet FÛRXFUR – Fûr par furlan, cjalcje achì
.
Regjie: Giorgio Cantoni
Durade: 01:44
Produzion: Cooperative Informazion Furlane
Realizât cul contribût di: Agjenzie Regjonl pe Lenghe Furlane
Musiche: ResistenceInDub (musiche furlane fuarte 028)
Graciis a: Autoservizi F.V.G. Spa SAF, Paolo Zaramella, Brunetto Cantarutti


text:
A son tancj i elements di contat tra il Piemont e il Friûl: di chei di caratar culturâl, storic e economic a chei che a divegnin dai flus migratoris fintremai ae necessitât di fâ cuintri al savoltament dal teritori, cemût che si lei ancje achì.
Leaments un vore fuarts, peâts ancje ae presince di imigrâts furlans in Piemont, a son chei che a son nassûts e che si son disvilupâts in ocasion dal taramot dal 1976 in Friûl e de ricostruzion.
Un esempli di chestis relazions di solidarietât e amistât al è chel dal rapuart jenfri lis comunitâts di Piobesi Torinese e Vençon. Dal 1977 al esist un zimulament che in particolâr al ten dongje la Filarmonica Piobesina e la Bande Musicâl di Vençon. Vuê e doman a Vençon i doi complès bandistic a fasin fieste cuntune prime sfilade ator pal paîs des bandis e des majorettes tal dopodimisdì e une seconde parade doman prime de messe grande. Altris informazions si cjatin achì.


text:
lunedì 10 marzo 2014
Lis pignatutis par Udinese - Milan
Scuffet 3 su 5
Il prin timp al sintive la Primevere, e par chest al è lât un pâr di voltis a paveis, framiç de aree. Dopo i mancjave dome di gnaulâ, jessint che in puarte al pareve un gjat!
Domizzi 3 su 5.
Marcjâ Pazzini al è une vore dificil, jessint che tu âs di restâ cuasi fer, si no tu lo sorpassis e lui ti bigule. Ma sabide Maurizio al à fat il so lavôr, soredut cun cualchi piconade in tribune, che al à fat dome ben, tant là tifôs dal Udin no 'nd jere!
Heartaux 3 su 5
Ordenât e cuiet al marcjave al à cjatât l'uniche dal Milan che al coreve, robino, ma jessint che al à viodût Widmer plen di morbin, lu à lassât cori lui... e al à fat ben!
Bubnicj 3 su 5
lent, cualchi volte imprecîs, e simpri gjenerôs, come il GGG, cuant che si tratave di lassâ fâ i cros a chei dal Milan. Al è un bon frut e si viôt... in ogni câs, simpri miôr di Naldo, e podopo si è viodût che al à une buine cjastine... e no, a part Lazzari une su cinc, no vin int che tire di fûr. Di testa però lis à brincadis dutis e cualchi creche le à molade. A puest cussì!
Pereyra 4 su 5
Se nol è lui, no si segne. E nol è sigûr parcè che al puarte fortune! Il nestri top player, cence se e ma.
Allan 4 su 5
No si pues pratindi che la gjaline e svuali. La gjaline ti fâs l'ûf. E Allan al è un bravissim interditôr, lui lis cjape dutis, là tal mieç, po dopo lis piert cuasi dutis. Nol è lui che al à di costruî il zûc... E sabide, par me, al à fat une siore partide.
Gabriel Silva 2 su 5
De so bande si patis e no si cree pericui. Sino sigûrs, vuê come vuê, che un Basta de bande sbaliade al sedi piês di un Gabriel Silva di chê juste?
Fernandes 3 su 5
Tant cori e tante voie, ma spes pocje concretece. E pûr, cuant che al met une bale di prime come chê dal gôl, al è come se no si podès fâ di mancul di lui.
Widmer 4 su 5
Al è tornât a cori, e a vevin un gran bisugne. Si è vuadagnât il puest di Basta, o ai pôre...
Pinzi 5 su 5
A mi no mi interesse. Il Pinzi che o ai viodût sabide al jere il miôr de stagjon. a àn fat un dribbling, cui è? Pinzi. A àn dispicjât un, cui? Pinzi. Al è un par tiere, cui è? Pinzi. A àn fat un cros, cui? Pinzi. O al à 2-3 zimui, o al à fat un partidon. E no mi risulte che al vedi zimui...
Antonio Totò Diiii Nataleeeee 5 su 5
No par il gôl. Il gôl al ven dopo une partide che ogni volte che al à tocjât bale, sedi di bessôl, sedi framieç dai milaniscj, no le à pierdude, e plui di cualchi volte al à fat vierziduris di zûc di lustrâsi i voi. Un come lui al podarès zuiâ di fer, tal mieç dal cjamp, e o varessin cjatât il regjist che tant nus mancje. Ma cun il Totò di chei mês chi, fantats, al sarès un pecjât se nol cirìs di rivâ a fâ 200gôi.
Scrit di gelo stellato a lis 15:36 Etichetis: Pignatis de Udinese
Iscriviti a: Commenti sul post (Atom)


text:
24.12.09
PLASÊ, PROF. EINSAUR.
GNOGNOAUGURIS.
Par chest an, i Gnognosaurs us saludin: a tornaran sul blog cuant che a varan une altre gnove di contâ.
Gnognoauguris a ducj!
(e ricuardaisi che il gnognolibri al è il regâl furlan plui biel di chest Nadâl!)
23.12.09
PLASÊ, BLIK.
22.12.09
AL RIVE IL LIBRI - 12
21.12.09
GNOGNOZÛC: MET ADUN I PONTS
Fruts, zontait i ponts par scuvierzi doi dissens dai Gnognosaurs.
Par discjamâ il zûc, frache cul mouse su la imagjn par slargjâle, e dopo strissinile su la tô scrivanie, o se tu preferissis frache il tast destri e salve la imagjin dulà che tu âs voie.
18.12.09
GNOGNOZÛC: EMPLE I SPAZIS - 2
Dentri di cheste imagjine a si platin dôs vignetis dai Gnognosaurs.
Par scuvierziles, emplait i spaziis dulè che a son i ponts.
Par discjamâ il zûc, frache cul mouse su la imagjn par slargjâle, e dopo strissinile su la tô scrivanie, o se tu preferissis frache il tast destri e salve la imagjin dulà che tu âs voie.
Par scuvierziles, emplait i spaziis dulè che a son i ponts.
Par discjamâ il zûc, frache cul mouse su la imagjn par slargjâle, e dopo strissinile su la tô scrivanie, o se tu preferissis frache il tast destri e salve la imagjin dulà che tu âs voie.
17.12.09
AL RIVE IL LIBRI - 11
16.12.09
I GNOGNOSAURS A LA CONTIN JUSTE.
Vêso viodût la interviste a Dree Venier a «Contile Juste», il tg de Provincie di Udin, chê altre dì?
Nuie pôre: se la veis pierdude, vê chi il video:
Dree a Contile juste, 11 di Dicembar dal 2009.
Alore? Cui isial plui fotogjenic: Dree o i siei Gnognosaurs?
Nuie pôre: se la veis pierdude, vê chi il video:
Dree a Contile juste, 11 di Dicembar dal 2009.
Alore? Cui isial plui fotogjenic: Dree o i siei Gnognosaurs?
12.12.09
AL RIVE IL LIBRI - 10
10.12.09
GNOGNOINVASION ANCJE IN TV.
La invasion no cognòs soste: i Gnognosaurs a son rivâts ancje in television!
L’autôr Dree Venier e Eugenio Busolini, il gjestôr de librerie Ribis di Udin (il “Gnognopoint” cun i libris e i gadget dai Gnognos) a saran intervistâts di Anna Casasola par «Contile Juste», il tg de Provincie di Udin, li che dute une puntade e sarà dediade a la jessude dal libri.
La puntade a larà in onde
Di doman a sarà ancje a disposizion sul sît de Provincie di Udin, www.provincia.udine.it, fracant sul banner “Contile Juste” (su la diestre de home page).
Alè Gnognos!
L’autôr Dree Venier e Eugenio Busolini, il gjestôr de librerie Ribis di Udin (il “Gnognopoint” cun i libris e i gadget dai Gnognos) a saran intervistâts di Anna Casasola par «Contile Juste», il tg de Provincie di Udin, li che dute une puntade e sarà dediade a la jessude dal libri.
La puntade a larà in onde
doman, vinars ai 11
a lis 18,30 su Tele Pordenon,
a lis 19,15 su Free (ex Antenna 3)
e a lis 19,45 su Telefriuli.
Di doman a sarà ancje a disposizion sul sît de Provincie di Udin, www.provincia.udine.it, fracant sul banner “Contile Juste” (su la diestre de home page).
Alè Gnognos!
Pubblicât da I Gnognosaurs a lis 17:00 Argoments: gnognognovis
9.12.09
AL RIVE IL LIBRI - 09
7.12.09
PLASÊ, JURASSIC CASELLA.
5.12.09
AL RIVE IL LIBRI - 08
4.12.09
UNE FOTO CUI GNOGNOSAURS.
Vêso viodût ce fotogjenics che a son i Gnognosaurs? Ve chi Dree Venier, il pari dai nestris dinosauruts preferîts, dongje di Martin, e Elisabetta Pittana, la senegjadore, insiemit a Bombo.
E voaltris, vêso fat une foto cui Gnognosaurs? Martin, Bombo e i fradis Wright us spietin te librerie Ribis par metisi in pose cun ducj chei che a vuelin tornâ tal Jurassic par un moment.
3.12.09
GNOGNOZÛC: MET IN ORDIN LIS STRICHIS - 2
Lis strichis a son dutis in disordin! Judainus a metilis a puest.
Par discjamâ il zûc, frache cul mouse su la imagjn par slargjâle, e dopo strissinile su la tô scrivanie, o se tu preferissis frache il tast destri e salve la imagjin dulà che tu âs voie.
1.12.09
I GNOGNOSAURS LI DAL VISIONARIO DI UDIN.
Sabide passade li de librarie Ribis di Udine, “I Gnognosaurs” di Dree Venier a àn otignût un grant sucès di public, tant che l’autôr al à scugnût dedicâ il libri par dôs oris di file!
Par cui che nol ves ancjemò vût la ocasion di viodilu, lu invidìn li de librarie dal Visionario
Dree Venier al sarà li de librarie par dedicâ il libri a cui che al volarà comprâlu.
Par cui che nol ves ancjemò vût la ocasion di viodilu, lu invidìn li de librarie dal Visionario
doman, miercus ai 2 di dicembar aes 7 sot sere.
Dree Venier al sarà li de librarie par dedicâ il libri a cui che al volarà comprâlu.
Pubblicât da I Gnognosaurs a lis 20:20 Argoments: gnognognovis
UNE GNOGNOFOTO PAR FACEBOOK 4: JURASSIC CASELLA E I FRADIS WRIGHT.
Ultime serie di figuris par meti un gnognosaur ta la tô foto di Facebook: cheste volte al tocje al mâc Jurassic Casella e ai doi fradis svolants Agnul e Icaro Wright.
Gambie ancje tu la tô foto dal profîl e fâs viodi a ducj i tiei amîs ce biei che a son i gnognosaurs.
Se tu âs voie di sielzi un altri personaç, frache chi par Momo e Martin, chi par Bombo e Rugne o chi par Eisaur e Ines.
ISTRUZIONS.
Frache cul mouse su la figure che tu âs sielt, e dopo strissinile su la tô scrivanie, o se tu preferissis frache il tast destri e salve la imagjin dulà che tu âs voie. Metile tal to profîl di Facebook e devente Gnogno ancje tu!
Gambie ancje tu la tô foto dal profîl e fâs viodi a ducj i tiei amîs ce biei che a son i gnognosaurs.
Se tu âs voie di sielzi un altri personaç, frache chi par Momo e Martin, chi par Bombo e Rugne o chi par Eisaur e Ines.
ISTRUZIONS.
Frache cul mouse su la figure che tu âs sielt, e dopo strissinile su la tô scrivanie, o se tu preferissis frache il tast destri e salve la imagjin dulà che tu âs voie. Metile tal to profîl di Facebook e devente Gnogno ancje tu!
Pubblicât da I Gnognosaurs a lis 08:00 Argoments: gnognogadgets
Iscriviti a: Post (Atom)


text:
Il ricors che al Tar…de
La pore di vê coragjio
Si visaiso che i furlaniscj e vevin intenzion di ricori al Tar cuintri il contrat di servizi de Rai?
Bon, al samee propit che la verifiche e sedi stade fate e il legâl al vedi dit che a ‘nd è plui di un bon element par lâ indevant. Il sogjet miôr par fâlu e je la Regjion o al massimo la Provincie.
Cuissà parcè Illy, che pal font par Triest al lât svuelt a cori cori cori ju a Rome, no si isal ancjemò mot? Sigûr nome parceche no lu an inmò visât, no?
04 Friday May 2007
Posted cronache, furlan, mediain


text:
Cidine cidine, suiade tes sôs fuarcis e come un passarin intun çufut di plumis, si è distudade Vera Chmaruk, frute dal vincjesîs, di Kijev, depuartade in timp di guere a Buchenwald, maridade in Gjermanie cul Nino Cilinut dal Cilin, presonîr di guere ancje lui, e po vivude chenti te miserie, a Sante Marie Sclaunic e a Puçui, fin l’ultime cuiete trate de sô strade a Samardencje.
Sul imprin i fâs strade il Nino e po e cjate ben jê la maniere di judâsi di bessole, cul so snait.
L’afiet ju à compagnâts in vite. Ma distès Vera e conte, une volte, di une barufe fûr dal ordenari, a dute gnot.
Il Nino al zuiave cu La Rovente, la scuadre di balon dal Sante Marie e alore, la domenie, dopo zuiât si pierdeve vie cui amîs de scuadre tornant dongje a straoris. Passe une volte, passin dôs, la tierce Vera lu clame adoremus subit tornât.
«Sono oris di tornâ!» i dîs.
«Soi paron jo!» dissal lui, che al varà magari bevût un tai, par vê chel estri.
Alore Vera i mole un scufiot a man ledrose, di mandâlu a rondolons pe cjamare che no jere sofitade e, pal sunsûr de marcule, si è dismot il vecjo e corût sù pes scjalis a viodi ce dal diaul e podê meti pâs.
«Cje ca po!» al diseve il Cilin, pari dal Cilinut.
«Ve ca mo!» al diseve.
«Sù po cumò!» al tornave a dî, misturant lis cuatri peraulis cun dutis lis blestemis che al veve plui a man.
Intor di se, il Cilin al veve dome la cjamese. A ogni invocazion, al alçave i braçs adalt esponint in chê maniere denant di Vera, tal lusôr de lampadinute, dute la batarie. Che Vera e scuen alore, par che il Cilin nol cjapi frêt, e podê cori a viodi dal Cilinut che no si sei fat mâl, spesseâ a fâ la pâs e sierâ li la robe.
Rivade, chê altre dì, insom de strade, sul moment dal scûr Veruska e à sintût sigûr che il Nino le clamave a braçolâsi e je corude incuintri, cjapant pe man la Muart.
Storiute de buinegnot n. 1
di Ivano Urli


text:
Martars ai 31 Lui, h 21:00
di e cul Teatro Incerto
Claudio De Maglio, Fabiano Fantini,
Claudio Moretti, Elvio Scruzzi
Une storie di atrat e sugjestive che e conte lis liendis di un mosaicist, Macôr, ch’al ven cjapât sù di un vescul par fâ il mosaic pal paviment da la basiliche di Aquilee, ma al à di fâlu intune gnot dome. Il timp da la gnot di Aquilee al è intindût tant che percors di cirche trê secui: dai agns mitics da la costruzion dal mosaic (prins agns dal IV secul), moment di sflandôr par la citât e la grande viertidure par ducj i popui e lis diviersitâts, tal moment ch’a vegnin fûr lis primis obiezions, i suspiets di eresie, i procès, lis invasions fin ai rapuarts dificii cu la grande Glesie di Rome che a imponeve une ortodossie che in chest cont Aquilee si cjatà intune posizion di viert contrast.
miercus ai 25 _ h 21:00
Presentazion-dibatit dal gnûf libri (progjet Colonos)
sabide ai 28 _ h 21:00
Inaugurazion da la mostre di Marco De Luca
martars ai 31 _ h 19:00
Inaugurazion da la mostre coletive di mosaic contemporani
martars ai 31 _ h 20:00
Inaugurazion da la gnove opare sît-specific
martars ai 31 _ h 21:00
Spetacul teatrâl cul Teatro Incerto
joibe ai 2 _ h 21:00
Conversazion in forme di spetacul di Marco Maria Tosolini
lunis ai 6 _ h 21:00
Spetacul di teatri-musiche par cure di Massimo Somaglino
Tramis sacris, dissonancis profanis
miercus ai 8 _ h 21:00
Progjet musicâl par cure di Giovanni Floreani
martars ai 14 _ h 21:30
Fieste-spetacul par i 30 agns dal Teatro Incerto
Esperiencis religjosis, dal siamanesim a la comunitat paleocristiane di Aquilee
joibe ai 16 _ h 21:00
Conference par furlan di Franc Fari
Incuintri cun Philippe Daverio
lunis ai 20 _ h 21:00
Conference
Relits dal naufragji aquileiês
joibe ai 23 _ h 21:00
Conference-concert di pre Sef Cjargnel
lunis ai 27 _ h 21:00
Spetacul-premiazion dal concors par un romanç in trê riis
joibe ai 30 _ h 21:00
Incuintri cun Victor Ugo Paz Alvarez “Ichu” (Perù)
sabide ai 1 _ h 17:00
Workshop cun Victor Ugo Paz Alvarez “Ichu” – Dopo cene, contis indigjenis ator dal fûc
domenie ai 2 _ h 16:30
Esplorazion dai mosaics da la Basiliche di Aquilee cun Gabriele Pelizzari
Ass. culturâl Colonos
v. Zuan di Udin, 8
33050 Vilecjasse di Lestize
info@colonos.it
Agriturisim ai Colonos
www.aicolonos.it
tel 0432 76 49 12
tel 0432 76 49 03
mob 342 0803361
agricolonos@cheapnet.it


text:
GLESIS E ART TA LI FRAZIONS
Li Glesis da li Frazions
Numerôsis e pregjevui a son li' glesis che a si cjatin tal teritori comunâl.
Inta la frassion di Baselia, la glesia parochiâl a presenta un notevul ciclo di afrescs sul coro, opera di POMPONIO AMALTEO (1544).
A Gjai, inta la glesia di San Marc, i afrescs da la cupola dal coro a son atribuîts al PORDENONE, invessit il puartâl al è opera dal PILACORTE (1490).
Taurian al à doi pissui gjoiei: la parochiâl, decorada dai afrescs di GIAMPIETRO DA SPILIMBERGO e la pissula glesia di San Roc, dai afrescs dal Sincsent di autôr ignoto.
Inta la parochiâl di Vacîl, il coro al è afrescât da GIOVANNI DA PORDENONE e a son afrescos dal Sincsent su li parêts e sul’arco trionfâl.
A Barbean, oltre a la parochiâl cun la biela font batesimâl dal Sincsent, a val la pena viodi il coro afrescât da GIANFRANCESCO DA TOLMEZZO (1489) inta la glesiuta di S. Antoni.


text:
E mancje une dì al apontament di doman, sabide ai 9 di Lui a Bagnarie, alì dal Parc ‘ex Tiro a volo’, cun Viva Onde Furlane.
La manifestazion, che zaromai di un pôcs di agns e je deventade un apontament classic de stagjon, e je une biele fieste di musiche, di ideis e di creativitât, une ocasion speciâl di incuintri tra la “radio libare dai furlans” e la sô int e une oportunitât concrete par judâ la emitente, che a tacâ dal 1980 e à une funzion cuotidiane di servizi public di informazion e di promozion di culturâl.
Il program che al za sioron par so cont – musiche dal vîf cun Brût & Madone, Trabeat, Universal Sex Arena e Maistah Aphrica, djset reggae, ragga e dub par cure dal Warrior Charge Soundsystem e mangjâ e bevi di chel bon – si slargje ancjemò.
La serade si vierç a vot e mieze (e no a nûf) cul riscjaldament prontât di Gabriellina, la siore dal hip hop de “radio libare dai furlans”, cuntune cerce de sô GabiteRAPia.
E je stade uficializade ancje la conduzion de serade: i mestris di cerimonie di Viva Onde Furlane a saran Michele Polo e Federico Scridel.
Viva Onde Furlane si conferme ancje chest an tant che une vetrine de ativitât de emitente, de sô societât editore – la cooperative Informazione Friulana – e di dut chel mont che al partecipe ae azion cuotidiane di produzion di informazion e di culture metude adun de “radio libare dai furlans”.
Viva Onde Furlane e je inmaneade de associazion Lenghis dal Drâc – Amîs di Onde Furlane, che e je nassude propit cun chê di produsi culture e agregazion e di creâ ocasions par sapontâ ancje in tiermins economics la ativitât de radio, cu la colaborazion di diviers sogjents e entitâts, a tacâ de associazion sportive dilettantistiche Parco ex Tiro a volo.
Un apontament di no pierdi, ancje par dâ une man a Onde Furlane a mantignisi vive e vivarose, te sô funzion di cussience critiche, di motôr identitari e di pont di riferiment culturâl libar e indipendent.
Par altris informazions: www.ondefurlane.eu.


text:
LA MOSTRE “GNOGNOWOOD: IL JURASSIC AL JERE DUT UN CINE” DI ANDREA “DREE” VENIER E SARÀ INAUGURADE MARTARS AI 3 DI AVRÎL AES 6 DI SERE - JENTRADE LIBARE
Udin - In ocasion des celebrazions dai 3 di Avrîl, Fieste dal Friûl, il CAV – Centro per le Arti Visive dutun cul CEC – Centro Espressioni Cinematografiche di Udin, in colaborazion e cul finanziament de ARLeF (Agjenzie Regjonâl pe Lenghe Furlane), al inaugurarà ae 6 di sere li dal Visionario di Udin in vie Asquini, la mostre “Gnognowood: il Jurassic al jere dut un cine!” dal artist Andrea “Dree” Venier. Protagoniscj di cheste aventure a saran i Gnognosaurs, simpatics dinosaurs gnognos che a fevelin par furlan, metûts adun di Venier inte serie di fumets “I Gnognosaurs”. La mostre si fasarà cun jentrade libare e la inaugurazion si davuelzarà cu la presince dal autôr, che al sarà li ancje pes dedichis, e dal diretôr de ARLeF William Cisilino.
Il titul de mostre dal Visionario e je chê dal ultin libri sui Gnognosaurs, li che chescj personaçs a jentrin intal mont dal cine. Cun di fat il cine, daûr di ce che al dîs Venier, nol è stât inventât dai fradis Lumière intal Votcent in France, ma milions di agns prime, intal Jurassic, propit dai Gnognosaurs. Cussì o podarìn viodi in mostre, intal formât origjinâl 70 x 100 cm, i posters dai “paleo-kolossals” plui famôs che a àn anticipât la industrie moderne dal cine. Lavôrs di mestri tant che “Forrest Gnogno”, che al sarà imitât milions di agns dopo cul remake “Forrest Gump”, “Il bon, il brut, il gnogno” o “The Gnognos brothers” (o ricuardìn che cualchidun di chescj posters a jerin za stâts esponûts li dal Visionario intant de Mostre dal Cine intal Dicembar dal 2011).
Il vivarôs alestiment inmaneât di Piera Nodari par Ateneo delle Idee, al sarà inricjît cuntune selezion di taulis origjinâls dal fumet “Gnognowood” e cun sagumis cartonadis che a rapresentin i personaçs dal fumet stes. A saran proietâts ancje “booktrailers” (presentazions filmadis dal libri) dai Gnognosaurs, animazions sperimentâls e intervistis.
La mostre e restarà vierte fin a Domenie ai 15 di Avrîl e si podarà visitâ ducj i dîs intai oraris des proiezions. La jentrade e je sore nuie.


text:
Pes stradis de Europe
Incuintri cui zovins furlans su lis lenghis europeanis
Vinars ai 5 di otubar a lis 10 di buinore li dal auditorium Zanon si davuelzarà un incuintri de Universitât Furlane cui zovins des scuelis superiôrs furlanis titulât âPer le strade dâEuropaâ.
L’incuintri al è par «sensibilizzare i cittadini europei più giovani al plurilinguismo, alla convivenza di diverse lingue su uno stesso territorio.»
La cunvigne e je organizade dal CIRF (Centro interdipartimentale di ricerca sulla cultura e la lingua del Friuli), in collaborazion cun la facoltât di Lenghis, del Ateneu di Udin.
03 Wednesday Oct 2007


text:
La Librerie Belgravia di Turin si conferme spazi viert par iniziativis culturâls interessantis. Vuê a siet sot sere e je la presentazion dal libri “Festival Maracanã” di Vito Ferro: une biele storie di zovins, di musiche e di Turin, tra burocrazie cence pietât, politics improbabili e cjantants fûr scuare.
A saran presints l’autôr e il coordenadôr de Comission Culture de Circoscrizion 3.
A proposit di libris, ma in chest câs in Friûl, al merete segnalât che nossere a Tarcint, tal palaç Frangipane, al è stât presentât il libri a fumuts di Guido Carrara “Quisco” e Raff BB Lazzara, “Il Grido del Sapo” cuntun event speciâl: il conciert dal Orko Trio.
In chê ocasion e je stade ancje screade la mostre cun gjigantografiis e taulis origjinâls de opare.
La mostre e je sù fintremai domenie e si pues visitâle vuê e doman des 4 dopo di misdì aes 8 sot sere. Domenie si siere cuntun ghiringhel aes 11 e mieze.Par savênt di plui: http://www.hybridaspace.org/il-grido-del-sapo/
Doman aes 6 sot sere si scree ancje une mostre internazionâl di ilustrazions a Vençon.
Il so titul al è “Le immagini della fantasia” e e presente une biele selezion di oparis di ilustrazion pai fruts di autôrs che a vegnin di diviers puescj, che e rive diretamentri di Sarmede, il paîs in provincie di Trevîs che di un trop di agns al inmanee mostris e altris inizitaivis su la art di contâ cun disens e peraulis.
La mostre e reste sù fintremai ai 27 di Avrîl e si pues visitâle ancje intant des vacancis di Pasche.
Informazions plui in detai si cjatin achì.


text:
Pôcs dîs indaûr o vin memoreât ta chest blog
la Zornade internazionâl de lenghe mari.
E je stade la ocasion par ricuardâ lis origjinis e lis motivazions di cheste ricorence e par marcâ il fat che pai dirits linguistics a i vûl scombatût ducj i dîs.
Ai dirits e al pluralisim linguistic, in particolâr tal Stât talian, ur ven fat cuintri cuntun ategjament che al ven definît za di cualchidun tant che «monolinguismo isterico».
Si cjatìn ad in plen in cunvigne cun cheste definizion, massime denant de situazion di chescj dîs.
Il câs, za ricuardât, de mestre che ur domande ai gjenitôrs di une frutine di fevelâi dome par talian e no par furlan e par catalan, al è emblematic. Ma cui che al è cuintri dai ûs publics de lenghe furlane e dal so ûs e dal so insegnament a scuele no disial che il furlan al va ben dome in cjase, in famee?
E alore? E je une biele prove di isterisim e di schizofrenie.
Ce disêso?
No je la uniche. Juste chê altre dì, sul sît internet di un cuotidian di chenti, al saltave fûr un sondaç la che si domandave se al fos just o mancul insegnâ il furlan ai fruts.
Denant di une domande di cheste fate al sarès stât di spietâsi o trê pussibilitâts di rispueste une vore viertis e gjenerichis («sì», «no», «non so») o ben une rieste siore di rispuestis motivadis e articoladis. Impen lis opzions a jerin trê, avonde sieradis e une vore cjamadis di prejudizis e di indreçaments.
Al someave chel spot di un innomenât detersîf, là che si domandave a la int se e veve miôr doi fustins di un prodot cence marcje e implicitementri di valôr scjars o un di chê marcje innomenade.
Cun di fat lis opzions di rispueste a jerin: «a) Sì, la cultura e la lingua delle proprie radici devono essere coltivate e insegnate alle nuove generazioni; b) No, in un mondo globale è meglio privilegiare l’insegnamento di altre lingue utili all’inserimento nel mondo del lavoro; c) Non ho un’opinione precisa sull’argomento proposto».
Ven a dî: di une bande la lenghe “vecje”, “ des lidrîs”; di chê altre lis «lingue utili» (e duncje il furlan nol coventarès, al sarès di masse e par di bant). E duncje par cui che – al è il nestri câs – al pense che la lenghe furlane e sedi un dirit, un patrimoni e une oportunitât «utile», no jere la pussibilitât di rispuindi. Par no fevelâ dal fat che e tornave a saltâ fûr la contraposizion tra furlan e inglês.
A proposit di inglês e di cetant che al è impuartant cognossilu, no si pues dismenteâ che in tantis universitâts dal Stât talian a àn tacât di un pôc di timp a fâ lezion in cheste lenghe.
In cualchi câs al è saltât fûr che i professôrs i àn fat cuintri a cheste decision e a son stâts ricors e ancje sentencis in difese dal talian cuintri de presumude prepotence dal inglês
e de violazion dai dirits e des libertâts di lenghe sei dai arlêfs che dai docents.
La cuistion e je interessante e di chê a’nt saltin fûr altris dôs.
Di une bande, che a son fîs e fiastris tra i dirits e tra lis lenghis.
Di chê altre, che – se i criteris a son chescj – e pues esisti simpri une lenghe che e je plui “utile”, plui “internazionâl”, plui “moderne” de tô…
Il «monalinguismo» al è simpri plui isteric e simpri plui mone.
PS. A proposit di dirits: vuê e je une zornade particolâr.
E alore: Buine Zornade Furlane dai Dirits a ducj!


text:
Il 1n di Jugn stât a Bruxelles, i grups dai Verts/Aliance libare europeane (ALE-EFA) e de Çampe unitarie europeane/Çampe nordiche verde (GUE/NGL) dal Parlament european, adun cu la Rêt europeane pe paritât des lenghis (ELEN), a àn inmaneât une cunvigne dal titul Respecting linguistic diversity? Language discrimination in the EU.
E je stade la ocasion par tirâ dongje une schirie di denunziis in cont des discriminazions che a vegnin patidis de bande dai citadins europeans che a fasin part des minorancis e par sburtâ la metude in vore de normative di tutele che za e esist e il disvilup di gnovis azions a pro dal ricognossiment concret dai dirits linguistics a ducj i nivei.
Su la fonde de documentazion presentade dai rapresentants di une schirie di entitâts espression des diviersis comunitâts linguistichis in cundizion di minorance, al è stât piturât un cuadri de situazion che al mostre une vore di problemis, cun discriminazions su la fonde de lenghe che a vegnin fatis in diviersis zonis de Europe e ancje i contescj – dai Paîs catalans ae Galizie, de Irlande al Paîs Basc – là che e je une normative di tutele che, almancul su la cjarte, e je une vore indenant.
Ae cunvigne a àn cjapât part ancje eurodeputâts e rapresentants di istituzions tant che la Comission europeane, il Consei de Europe, la OSCE e lis Nazions Unidis. In conclusion dal incuintri di Bruxelles e je stade fate indenant la propueste di ricognossi ad in plen lis discriminazions su la fonde de lenghe par ce che a son, ven a dî tant che une forme di razisim. Cun di plui al è stât marcât che no pues esisti nissune unitât europeane cence il ricognossiment dai dirits linguistics e la promozion de diversitât culturâl.
Chê stesse cuistion e jere stade frontade cualchi zornade prime, dai 25 ai 27 di Mai, ancje a Bilbao, inte suaze de Assemblee gjenerâl dal NPLD, il Network pe promozion de diversitât linguistiche, che al ten dongje istituzions teritoriâls e altris organizazions e associazions che a son espression des comunitâts linguistichis in cundizion di minorance.
Za un pôc di timp indaûr il Network al veve prontât un document di pueste, che al è stât presentât ancje al comissari european pe istruzion e pe culture, Tibor Navracsics. E je la cussi clamade Roadmap pe diversitât linguistiche in Europe, che e à chê di fâ jentrâ lis lenghis minoritariis, il lôr insegnament e il lôr ûs ad in pklen dentri de strategjie gjenerâl de Agenda 2020.
Che no puedi esisti unitât europeane cence la garanzie dai dirits linguistics, la promozion de diversitât culturâl e la tutele des minorancis al jere stât dit ancje inte suaze de taule taronde Friûl@Europe, che si à davuele a Udin ai 23 di Mai.
Tal incuintri, inmaneât inte suaze dal Modul Jean Monnet MuMuCEI (Multilingualism, Multicultural Citizenship and European Integration) dal Dipartiment di Siencis Juridichis de Universitât dal Friûl, si à memoreât il trentesim inovâl de muart di Altiero Spinelli, si à ricuardât la sô persone e la sô ativitât a pro de Europe unide e si à fat un resonament cun plui vôs propit sul rapuart tra integrazion europeane e tutele des minorancis e su cemût che dome cu la tutele dai dirits linguistics il Friûl-VJ al pues jessi pardabon une regjon europeane.


text:
Al è in chê volte che o barlumi un debul lusôr. Al è dì!
“Cuant che dut ator al è scûr, al reste dome un debul lusôr. Ma par viodilu, bisugne sedi usâts a cirîlu”.
O soi Onia. O ai simpri vivût inte mê vile di barachis; la mê e je une famee cun tancj di lôr, la nestre cjase no esist.
O vivìn in tal curtîl pantanôs de cjase dirocade di une vecje cjochele, mate di leâ che ogni moment e berle di mandânus vie.
Mê mari e je nichilide. No fevele e no si môf in dut al dì. Mê pari no sai mai dulà che al è. I miei fradis a son ducj plui piçui di me.
O ai fan di cuant che o soi nassude; cuasi mai o ai il stomit plen e la mê ocupazion principâl, se no esclusive, e je simpri stade chê di jemplâlu in cualchi maniere: no rivi a pensâ a nuie altri.
La nestre tiere e je une mari avare cun cui che al à la fortune di vêle par fâi fâ cualchi frut.
Chei altris a son vuarfins e nissun al pense a lôr.
Une dì a passin doi oms che a fevelin di altris tieris, là di là dal mâr, indulà che lis robis a son miôr e la vite e je pussibile. Par rivâ là bisugne paiâ e lôr a pensin a dut.
Tancj inte vile a vuelin partî.
La cifre e je alte: intes fameis dome un al pues là, se si à alc di vendi e se si cjate cualchidun che ur al compri.
Inte mê famee no pues fevelâ cun nissun; nissun mi judarès o podarès judâmi a cjapâ une decision.
Ma jo o brusi di desideri di partî e, une dì, tornâ finalmentri felice, par fâ felicis.
Une matine intal cricâ dal dì, crût e plen di aiar, i oms a vegnin a cjoli cui che al à decidût di partî.
A vuelin ducj i beçs, prime.
A son spreçants e a tratin cun tante arogance e fûr di mût.
A mi viodin.
Un al ven dongje, mi cjale fis, cuntun mût che mi spaurìs e che no ai mai viodût prime.“Tu, vuelistu vignî? Anìn”.


text:
Tintin al jere lât intun Brico. Il
pâr di gjambis che i jerin passadis dongje lu vevin lassât a bocje
cuside e voi spalancâts e al si cjatà scrufuiât a cjalâ un
imprest sot de scansie dai articui di zardin par pôre di tradî il
so cucâ oblicui.
Ma lis gjambis a jerin tornadis indaûr
e une vôs sore di lôr i veve domandât:
- Us puedio judâ?
Jevantsi, cjalant da sot in sù, al
jere rivât fin tai voi e li, impaçât di pôre di tradî i soi
pinsîrs, al jere tornât cui voi su le scansie.
Si che duncje al veve comprât chel
rulo ancje se nol veve il tapon. ma al jere l'ultin... Po ben, i
varès ordenât il tapon pe setemane dopo.
- Sigûr?
- Ciert. I veve sigurât jê cuntune
bocje da ridi e li a lu veve fat lâ in brût che dibot nol saveve
plui ficjâ drenti ni le cjarte di credit tal tacuin ni `l tacuin te
sachete.
Jê cence mostrâ che si jere inacuarte
di alc i veve dât l'ultin bot cui voi domandant se al veve une
mail, un telefono...
Une mail? Ah sì.
I varès mandât un messaç a pene
che il tapon al sarès rivât.
Ce crodevial!
Ma ce vevial di fâ cun chel rulo se
nol veve nancje il zardin? Al si domandave cjariantlu in te machine.
E po, un rulo cence tapon si puedial doprâ?
I veve dite che si podeve jemplâlu di
savalon e al lave benissim par splanâ le tiere tal zardin prime di
semenâ le jerbe. Le jerbe?
- Si, trops metris cuadris vevial di semenâ?
- Mil? Alore i veve proponût un sac di
semencis di 30kg. Ma lui al veve volût cjapâ dome il scjatulon di
cinc chilos di chê scjatule plene di colôrs e pal rest, al varès
spietât di vê il tapon.
Metint in marce le machine al pensave
che cussì al podeve simpri bricolâ 'ne scûse e tornâ ta chel
brico par viodile inmò.
Ae radio, cualchidun al cjantave: You
are my destiny di Paul Anka.
- Folc le trai, ce fri... Al pensave
bielzà di scrivigji che un rulo distaponât a nol è plui di un tapon
cence rulo. Ma chel al jere il tapon dal destin! Al jere par lui come
une vie di jentrade, un lassepassâ, une password, le clâf dal
paradîs. Ce podevial tirâ fûr inmò de sô imagjinazion?
Nuie, nol podeve scrivii nuie tant che
jê no i varès scrit.
Doman, rivant su in Cjargne al veve
regalât il rulo a sô agne Lene.
- Jooi il gno biât Tintinon di un
tintinâr, ce mi esal lât a comprâ aì po? Votu chi ledi a balinâ
le jerba prima di seâla?
- Ma mi atu comprât il rascjel, po?
- No, i ristiei di len no si 'n cjate
plui, Cumò a son dome di fier.
- Ti puarti sù un le setemane che ven
si tu vûs.
Fortune che nol veve tirât fûr il
scjatulon di semencis... Al pensave tintinant il cjâf. Po ben, al
podeve simpri semenâlis di cualchi bande.
Trop timp jerial za passât? Un mês?
Doi? Nol saveve plui.
Sentât tai soi pinsîrs, al cjalave
scori le aghe de roie. Un tapon di vin al passave di presse su lis
ondis prime di sparî sot de scjalinade de Madone di Graciis. Cumò
al si domandave indulà lâ a semenâ chê gnove scjatule di semencis
di Miscela di fiori di montagna. Cetantis scjatulis varessial
vût inmò di comprâ prime di vê il cûr o le ocasion buine di
invidâ chê madone di mule a lâ fûr cun lui?
In chê dì cence vint, in place Prin
di Mai lis bandieris rossis a someavin svintulâ fûr dai semenâts
tant che lui al si inviave sù pe rive dal cjistiel. Lis primis
semencis a jerin finidis da pé de rive a pene le nêf fondude. E da
sot in su, ben planc ben planc cumò i flôrs a vevin tacât a tirâ
tai voi e le int di passaç si fermave a cjapâ fotos tant che lui,
impensantsi di chês gjambis, al zirave un video tai pinsîrs.
Lis viodeve lâ jenfri lis rosis za
altis tant che al rivave sù dulà che al veve di lâ a svuedâ le
ultime scjatule. Sì, cheste storie di tapon al scomençave a rompii
lis scjatulis e po cumò nol restave plui puest su la culine.
Ma al é propite li, inte ultime
svolte, che il so cûr i à fat un starlup dal ram cuant che si è
cjatât voi a voi cun jê. A nol olsave crodi ma al scugnive ameti
che il video al finive li, i voi a jerin vêrs .
Jê e jere li che lu cjalave come s'al
fos le sorprese dal ûf di Pasche e intun lamp si cjatarin picjâts
fra cîl e tiere e jenfri une bussade e chê altre, un strenzi e
mole, une zemude di plasê, une lagrime mal suiade e forsit mai
colade, un tasê e un dî di barbotaments si rivave a sintî che:
- E veve...
- Scoltât...
- Fevelâ...
- A onde Fri...
- Onde ce?...
- ... Hmm, Furlane
- ...Dal spetacul floreâl...
- Dal cjistiel e…
- E...
- E movude...
- Da un presintiment …
- E jere,,,
- Vignude a...
- ...a viodi...
E veve cun sè il tapon...
- Il tapon? No!
Sì, fin de prime dì e varès volût
daial ma... ogni volte, par fâlu tornâ...
...E li, tant che te place a fasevin lâ
un Bandiera rossa tes cassis di vôs, dacuardi ducj e doi, a jerin
lâts jù, a vevin cjapât la volte des bandieris par lâ a trai vie
il tapon dal rulo di chê altre bande.
Di aì, il vert dai prâts al jere di
ducj i colôrs e dal ros al rose al jere bastât un pas stant che i
lôr voi e levin a pierdisi tal cîl blu sore dal agnul de tor,
tant che Edith Piaf cun La vie en rose a someave compagnâ i
lôr cûrs che a scomençavin a balâ chel bal che dome i murôs sot
de emozion des primis bussadis a cognossin, ma che il tapon al someave
imitâ sôre des ondis de roie al cricâ dal prin tulmignon.
di Jaio Furlanâr


text:
Il Laboratori di Autonomie al va indenant cuntune gnove serie di incuintris tematics par resonâ de atualitât, de storie e dal avignî dal Friûl.
A tacâ di miercus ai 2 di Març e fintremai ae fin dal mês, la rêt metude adun di sedis sindics dal Friûl e di une schirie di entitâts e istituzions – des associazions La Grame e La Patrie dal Friûl a Radio Onde Furlane fintremai al Modul Jean Monnet MuMuCEI de Universitât dal Friûl – e inmanee cinc apontaments che a àn chê di meti in comun cognossincis e cussience in cont de situazion dal Friûl intal contest regjonâl, statâl e european e des sôs dibisugnis di autoguvier.
Lis cinc gnovis Lezions di autonomie si fasaran tal Friûl Orientâl, a S. Lurinç, e a frontaran cuistions che a tocjin la economie, la energjie, la storie des rivendicazion di autonomie tal Gurizan, la atualitât de dibisugne di autoguvier e autodeterminazion ator pe Europe, dai Paîs Catalans ae Scozie fintremai ae Corsiche, al Paîs Basc, ae Sardegne e al Friûl e lis relazions tra autonomie, democrazie e socializazion.
L’apontament al è a 6 e mieze sot sere alì de Sale consiliâr dal Municipi di S.Lurinç.
Stes puest e stes orari ancje par chês altris lezions, che si fasaràn ai 9, ai 16, ai 23 e ai 30 di Març, daûr dal program che si pues leilu achì.


text:
Al è tacât ben il 2013 pal Udin. Îr la scuadre di balon furlane e à vinçût 3-0 cuintri dal Inter. L’Udin al à zuiât pardabon une biele partidone.
La atenzion dai media e je stade dute pal Inter che al à pierdût, ma no je une novitât.
Sperìn che alc dal gjenar al sucedi ancje chi di mancul di dôs setemanis a Turin.
A chês condizions, al va ben ancje no jessi calcolâts masse dai gjornâi, des radios, des televisions e de rêt.
Biel ancje il strisson cuintri dal razisim. Cun dut achel, une domande e ven spontanie: no saressial stât inmò plui biel se lu vessin fat ancje par furlan?
A proposit di strissons, di cartelons e di lenghe furlane li dal Stadi Friûl, al merete segnalât chest, prontât propit pe partide di îr.


text: plan cul rive de gier plan cul hard plan cul photo plan cul le chesnay plan cul versailles plan cul trav plan cul panazol plan cul carquefou plan cul charenton le pont plan cul brunoy plan cul gratuitement beurette plan cul plan cul calais site serieux plan cul tchatche plan cul plan cul en lorraine plan cul igny plan cul gisors plan cul denain plan cul normandie plan cul luce video amateur plan cul plan cul lons plan cul riorges citation plan cul plan cul saint leu la foret plan cul hard plan cul trav plan cul haguenau plan cul trelaze plan cul hautmont plan cul carmaux plan cul berre l'etang plan cul manche plan cul balma plan cul 35 jacquie et michel plan cul plan cul garches plan cul l'etang sale plan cul charente plan cul meru plan cul faches thumesnil plan cul oissel plan cul en anglais plan cul saint raphael mon plan cul plan cul sainte luce sur loire numero de plan cul plan cul val d oise plan cul carquefou


text:
O sin daûr a lavorâ
Ancjemò un tic di pazienze…
O vês tant vaît che il blog si sierave e dopo nome Norman îr – 1 di otubar – al mi à mandât une mail di proteste parcè che no lu ai tornât a vierzi! Vergognaitsi.
Par cumò no si torne a vierzi a plen, parcè che o vin pensât di tornâ plui fuarts di prime, ma tantis robis a son ancjemò di meti dongje ben. O dopri il plurâl parcè che al mi judarà un webmaster di gale (foto parsore) a rinovâ la inmagjin dal blog.
Doman o pasant o fâs fâ un messaç su a ce pont sino dai lavôrs, che ancje jo o soi curiôs… grrr…
PS: Però, intant… coments libars! YAHUU-UHH!
Logorroic, ‘la setu?
02 Thursday Oct 2008


text:
Par latin si disarès «Quartum non datur». Dopo trê partidis pierdudis, l’Udin al veve di cambiâ musiche e risultât e al è rivât adore a fâlu cuintri dal Milan: al à cjapât il diaul pai cuars e al à puartât a cjase trê ponts.
La scuadre di balon furlane si presente cul so classic 4-3-3: denant di Karnezis la linie difensive e viôt Danilo e Felipe tal mieç, Faraoni a man drete e Samir a man çampe; tal mieç dal cjamp a son Hallfredsson; Fofana e Jankto; i trê in atac a son Thereau, Zapata e DePaul. La formazion vuidade di Gigi Delneri e tache cul pît just par ce che al tocje il zûc ofensîf, stant che si fâs viodi daurman des bandis di Donnarumma cuntun assist di Samir par Thereau e cu la conclusion dal atacant di Privas, ma e palese in curt une gnove amnesie in difese, che e puarte al cross di Suso e al gol di Bonaventura.
Il sucès parziâl dai ospits nol see lis gjambis ai blancs e neris, che no molin e a rispuindin al Milan, cul masanâ zûc dilunc des fassis laterâls cun Faraoni, Samir; Fofana e Jankto e cun Hallfredsson in posizion di interdizion e di ispirazion des manovris. A rivin une conclusion flape di Jankto, un cross dal stes Jankto par Faraoni che le tocje cul cjâf masse planc e fûr bersai e po une combinazion tra De Paul e Halfredsson che e ven concludude di Therau: gol e un a un.
L’Udin al frache ancjemòil pedâl dal aceleradôr e a cressin la pression ofensive e il dinamisim di Fofana, Jankto e De Paul, intant che il Milan al cale e si fâs pericolôs dome cuntun cross di Kucka tor de fin dal prin timp.
Tal secont timp al è ancjemò l’Udin che al mostre determinazion e snait, a tacâ di une iniziative di Thereau, che al met adun une biele conclusion par Zapata, che però nol gjestìs la bale inte maniere miôr e al ven fermât cence fastidis de bande di Donnarumma.
I blancs e neris a àn altris ocasions par segnâ: dôs punizions di Halfredsson fûr bersai, un altri tentatîf cence sucès di Zapata e finalmentri un diagonâl di De Paul, che al siere une azion inviade di Jankto e Thereau, che al finìs tal sac daûr di Donnarumma.
I milaniscj si lamentin – e forsit no àn nancje ducj i tuarts – par vie che prime dal gol propit De Paul al veve fat un fal su De Sciglio, sanzionât di Banti cuntun cartelin zâl e no cu la espulsion cemût che a varessin volût i ros e neris e la lôr reazion si limite a une conclusion di Lapadula che e tocje la part esterne dal pâl.
Di chê altre bande l’Udin al mostre di meretâsi il sucès cul tignî il control de partide e cul tornâ a jessi pericolôs des bandis di Donnarumma cun Halfredsson, Thereau e Zapata. Il trê a un nol rive, ma il doi a un al reste e i blancs e neris a vuadagnin trê ponts impuartants pe classifiche ma soredut pal spirt de scuadre, che e à fat la partide la partide juste cuintri dal aversari just.
L’Udin al è tornât a sgarfâ. Mancul mâl…


text:
In ocasion de ‘Foire Franche’ e de Rassegne Zootecniche, vuê a Ols/Oulx la Provincie di Turin, il Comun e la Comunitât Montane des Vals di Suse e dal Sangon, adun cui Ents e lis Associazions in rêt dal progjet “Lingue Madri L. 482/99″ a inmanein la Zornade des Lenghis Maris.
L’event al cjape dentri la presentazion di dôs publicazions, a tacâ di 5 sot sere, e plui tart, a 9, l’ultin conciert de stagjon deCarovana Balacaval, e la presentazion dal program de edizion 2013/2014 de rassegne Chantar l’Uvèrn: da ottobre a marzo frammenti di cultura occitana, francoprovenzale e francese cul Assessôr pal belanç, pe culture, pal patrimoni e pes relazioni internazionâls de Provincie di Turin, Antonio Marco D’Acri.


text:
L’Udin al vinç, al vinç cuintri dal Verone e al vinç a Verone, pe prime volte te sô storie in Serie A. Al bastarès chest par jessi contents, ma la partide di îr e regale ancjemò altris sodisfazions, a tacâ dal gol di tac di Di Natale, che al è biel, al è decisîf e al certifiche il superament di Roberto Baggio te classifiche dai realizadôrs di simpri tal campionât talian plui impuartant, e de prestazion positive de scuadre, che e somee vê intivât finalmentri la strade juste par zuiâ in maniere dignitose e rivâ a fâ risultât. Al reste dome un motîf di aviliment: a son ancjemò chei che a fevelin di cheste partide tant che «derby triveneto» o dal so andament tant che afermazion dal «dominio territoriale in area triveneta», cemût che o leìn cun maluserie achì.
Il print timp si vierç cu lis dôs scuadris disponudis ben sul plan tatic e cuntune buine determinazion agonistiche. Sul imprin l’Udin al somee plui decîs, stant che tal zîr di pôcs minûts al rive a fâsi viodi des bandis di Benussi e fintremai al segne un gol – anulât par offside – cun Thereau, che te prime linie si cjate in compagnie di Perica, intant che Di Natale al ven tignût in bancjine.
Cul passâ dal timp il Verone al vuadagne teren e si puarte al atac e si sivicine al gol: al cjape la travierse cun Tachtsidis al prin cuart di ore di zûc e plui indenant al buris fûr une biele conclusion di Jankovic.
L’Udin al ten bot, al rispuint dilunc des fassis laterâls cence rivâ a jessi masse pericolôs, fale che cuntune conclusion di Perica, e tal cont des ocasions dal prin timp al jentre ancjemò un tîr di Lopez che al finìs te bande esterne de rêt.
Te seconde frazion la ande e je sù par jù compagne: ritmi discret e un pâr di ocasions par om, a tacâ di une iniziative di Thereau fermade di Benussi e di un tîr di Toni fûr bersai di pôc. Passât un cuart di ore di zûc dopo dal interval al rive il (dopli) svolt de partide: Stramaccioni al mande in cjamp Di Natale al puest di Perica e l’arbtri Cervellera al bute fûr cuntun cartelin ros il veronês Sala.
L’Udin al à Totò in plui e il Verone un zuiadôr di mancul. Al rive cussì il gol dai blancs e neris: Thereau al libere su la corsie a man drete Widmer, il svuizar al cor decîs e le met tal mieç de aree par Di Natale e cul tac al mande la bale dongje dal pâl plui lontan. Nuie ce fâ par Benussi.
Il Verone al patìs il colp ma al prove daurman a risupindi. La sô e je une reazion di sostance, che e domande atenzion de bande de scuadre furlane, cun Karnezis suntun tîr plaçât di Marquez cun Piris che al salve su la linie suntune conclusion di Toni.
L’Udin no si limite a cirî di no vê dams, ma al rispuint cun chê di disfrutâ inte maniere miôr la superioritât numeriche. Thereau al è il protagonist principâl con trê conclusions – une di chês e cjape il pâl – ma si fasin viodi in zone Benussi ancje Widmer, Allan, Bruno Fernandes e ancjemò Di Natale, che però no rivin a fâ il gol de sigurece, intant che il Verone al cale, par vie de inferioritât numeriche che tal ultin e devente di doi oms, cu la espulsion di Marquez par dople amonizion.
La prossime partide in cjase cu la Sampdoria e je la ocasion pal Udin di mostrâ pardabon che alc al è cambiât tal cjâf, tes gjambis e tal cûr dai siei zuiadôrs. Par intant si gjoldìn il superament de cuote 40 e dut il rest, di bon, che nus à dât la partide dal Bentegodi.


text:
Michêlagnul
Michêlagnul (Michelangelo di Lodovico Buonarroti Simoni), (Caprese Michelagnul (AR), 6 di Març 1475 - Rome, 18 di Fevrâr 1564 ) al fo un pitôr, scultôr, poete e architet talian dal Rinassiment.
Al è di sigûr un dai artiscj pui impuartants di chest periodi. Al è stât l'artist ch'al à influençât di pui i artiscj dal sô timp, tant che il so mût di piturâ al è stât une vore studiât par i artiscj che son vignûts subit daspò di lui e cognossût sot il non di "Manierisim".
Tabele dai contignûts
- 1 Biografie
- 1.1 La formazion
- 1.2 La Madone de Scjale (1490-91)
- 1.3 Bataie dai Centauros (1491-92)
- 1.4 Atôr par l'Italie (1492-95)
- 1.5 La influence dal Savonarola, il Cupido e il Bacco
- 1.6 Pietât (1497-99)
- 1.7 La Madone cul Frut e i cuatri Sants (Florence, 1499 - 1501)
- 1.8 David (1501)
- 1.9 Lenart e Michêlagnul
- 1.10 Il Tondo Taddei (1502) e il San Mateu (1503)
- 1.11 Tondo Pitti e Tondo Doni (1503-04)
- 1.12 La Bataie di Cascina (1504)
- 1.13 A Rome, sot Juli II
- 1.14 La Capele Sistine (1508-1512)
- 1.15 Il Mosè, i Presonîrs e la Resurezion dal Crist (1513-1515)
- 1.16 La façade de glesie di San Laurinç (1515-1519)
- 1.17 Sagristie Gnove (1519-1529)
- 1.18 I progjets par lis fortificazions e la Biblioteche Laurençane (1529-1534)
- 1.19 I lavôrs dal Judizi Universâl (1534-1541)
- 1.20 Il "Crist in crôs" (1541)
- 1.21 I frescs de Capele Paoline (1542)
- 1.22 Palaç Farnese e le Basiliche di San Pieri (1546-1550)
- 1.23 Une Pietât cjapade a colps di martiel (1550-1550)
- 1.24 La Pietât scomençade e no finide (1552-1564)
- 1.25 La Puarte Pia e il progjet di Sante Marie dai Agnui e dai Martars (1561)
- 1.26 La muart
- 1.27 Michêlagnul poete
- 2 Leams esternis
Biografie[cambie | modifiche il codiç]
La formazion[cambie | modifiche il codiç]
Nassût ai 6 di Març dal 1475 a Caprese, dongje Arezzo, fi di Ludovîc di Leonart Simoni Buonarroti e di Francesca di Neri del Miniato del Sera. La famee e jere origjinarie di Florence, ma il pari si cjatave là parcè che al jere potestât, une impuartante cariche publiche.
Za da cuant ch'al jere piçul, Michêlagnul al mostre une grande passion artistiche, soredut pal disen. Il pari nol jere content di chest, par lui al jere miôr se il fi al varès studiât gramatiche. Par un pôc al studie gramatiche cul mestri Francesc da Urbin, ma il 28 di Jugn dal 1488, lant cuintri la volontât dal pari, al va te buteghe dal Ghirlandaio, al timp il pitôr florentin pui impuartant, in tal 1490 cul mestri Bertolt di Zuan, al studie lis statuis dal Zardin des Statuis di San Marc. Al jentre in contat cu i pui grancj oms de culture dal so timp: Pico della Mirandola, Marsilio Ficino e Angelo Poliziano. Al studie lis oparis di Masaccio e di Giotto.
La Madone de Scjale (1490-91)[cambie | modifiche il codiç]
La Madone de Scjale e je di chest periodi, jenfri il 1490 e il 1492, e si cjate a Florence in tal museu di Cjase Buonarroti. Il Vasari al scrîf che il nevôt dal artiste Leonart Buonarroti le à regalade al duche Cosim I dai Medici. In cheste opare si pues viodi la influence dal Donatello. La Madone, sentade parsore un clap scuadrât, viodude di profîl, e cjale lontan. Dongje di je, il Frut al duar e a çampe si viôt une scjale - che da il non ae opare - cun doi agnui.
Bataie dai Centauros (1491-92)[cambie | modifiche il codiç]
Daspò de Madone de Scjale e je la Bataie dai Centauros (jenfri il 1491 e il 1492) Cheste opare e ven fate par Laurinç I dai Medici e il sogjet lu veve proponût Agnul Poliziano. Semee che Michêlagnul par cheste opare sedi stât influençât ancje de art romane.
Atôr par l'Italie (1492-95)[cambie | modifiche il codiç]
Cu la muart di Laurinç dai Medici, Michêlagnul al lasse la cort dai Medici, e si cjate cence cjase. Al cjate ospitalitât in tal convent dal Sant Spirit dulà che il priôr al lu lasse studiâ la anatomie dai cuarps dai muarts in tal Ospedâl che si cjatave dongje il convent. Par ringraziament, Michêlagnul al fâs il Crist in crôs di len (1493). Jenfri il 1493 e il 1494 al compre il marmul par une grande statue di Ercul, mandade in France e lade pierdude. Il 20 di zenâr dal 1494, il duche Pieri dai Medici, al ordene une statue di nêf. Michêlagnul al torne par un pôc in te cort dai Medici, ma tal stes an i Medici a vegnin parâts vie de citât. Michêlagnul al va cussì prime a Vignesie e daspò a Bologne, dulà al lasse par la glesie di San Domeni un San Procul, un San Petroni e un agnul. Al cîr di tornâ a Florence, ma al scjampe di gnûf par vie dai disordins.
La influence dal Savonarola, il Cupido e il Bacco[cambie | modifiche il codiç]
Jenfri la fin dal 1495 e il mês di Jugn dal 1496, Michêlagnul al torne a Florence. Al reste une vore impressionât de predicje dal Savonarola, tant ch'al reste cunvinçût che la Glesie a bisugne di jessi riformade. Cambie ancje di opinion parsore al significât di dâ ae art: di chest periodi al è il Cupido ch'al duâr une opare influençade de art romane, tant che Michêlagnul al cîr di vendile al cardinâl Rafaêl Riario come se al fôs une opare origjinâl de epoche romane. Ma il cardinâl si inacuarç dal truc e nol vûl comprâle, ma al reste impressionât tant ch'al clame l'artist a Rome il 25 di Jugn dal 1496, il 4 di Lui al scomence il Bacco cjoc conservât cumò al Museu dal Bargello. Cheste opare e je un cjâf di opare, al semee pardabon une statue greche. Michêlagnul al rapresente un zovin cjoc cu une tace in man. Sot dal diu ch'al bêf un zovin ch'al mangje un pôc di ue. Cheste figure e je realizade cun une realtât impressionante. Il cardinâl Riario nol vûl vêle, e la opare reste in cjase di Jacopo Gallo, un mecenât dal artiste.
Pietât (1497-99)[cambie | modifiche il codiç]
In tal mês di novembar dal 1497, il cardinâl Jean de Bilhères Langlos, ambassadôr dal re di France Carlo VIII, al ordene al Michêlagnul une statue de Pietât, cumò conservade in te Basiliche di San Pieri cu un contrat scrit in tal mês di avost dal 1498. La statue e a une struture piramidâl cu la Madone a plomp e il Crist muart par lunc mitût sui zenoi de Madone. Par cheste opare, Michêlagnul al cjape l'ispirazion da lis Vesperbilder lis statuis de Madone de liturgjie dal Vinars Sant.
La Madone cul Frut e i cuatri Sants (Florence, 1499 - 1501)[cambie | modifiche il codiç]
Tornât a Firenze in tal 1499, al fâs une Madone cul Frut par la catedrâl di Nôtre Dame a Bruges. Tal mês di Jugn dal 1501 il cardinâl Francesc Todeschini Piccolromini i ordene la realizazion di cuindis statuis par la catedrâl di Siene. Michêlagnul al rivarâ a fâ nome cuatri: un San Pieri', un san Pauli, un San Piu e un San Grivôr.
David (1501)[cambie | modifiche il codiç]
In tal 1501, la corporazion de Art de Lane dâ a Michelagnul la comission de sô opare plui cognossude: il David. Cun cheste opare, Michêlagnul al gambie la tradizion iconografiche. La statue e je scuasit perfete, dut il cuarp dal zovin al va dongje de perfezion. Cheste statue al a doi significâts: la fede ebraiche, e la figure dal podê republican. Une robe di cjalâ ben: il cjâf dal David al è un pôc pui grant dal normâl. Michêlagnul al à tignût cont ancje dal pont di viste de persone che cjale la statue da sot. Piçule curiositât: cuant che l'opare e jere scuasit finide, il gonfalonîr de Republiche Florentine Pieri Soderini al fâs notâ che - par lui - il nâs dal David al jere masse grant. Michêlagnul al va su, cuntun pôc di polvar di marmul e cualchi colp di martiel, al fâs fente di regolâlu. Tornât ju, al domande al gonfalonîr s'al leve ben. Content, il gonfalonîr al dîs di si.
Lenart e Michêlagnul[cambie | modifiche il codiç]
Michêlagnul al reste impressionât dai studis e da lis ideis in fat di piture di Lenart da Vinci. Al studie e al copie cun atenzion i cartons dal grup dal Sante Ane cu la Vergjine, il Frut e san Zuan Batiste frut. Il carton, cumò lât pierdût, al influençarà lis oparis di Michêlagnul dal timp. Jenfri il 150 e il 1501 al fasarà il Funerâl dal Crist.
Il Tondo Taddei (1502) e il San Mateu (1503)[cambie | modifiche il codiç]
Dal 1502 al e' il Tondo Taddei; in cheste opare, une vore influençade da Leonart, il Frut al scjampe viodint un gardelin, simbul de Passion, inte man dal San Zuan Batiste picinin. Ai 24 di Avrîl 1503, i ven ordenât di fâ dodis statuis dai apuestui pal Domo; al rivarâ a fâ dome une, il San Mateu, conservade in tes Galariis de Academie.
Tondo Pitti e Tondo Doni (1503-04)[cambie | modifiche il codiç]
Dal 1503 al e' il Tondo Pitti, opare dulà le Vergjine a strenç il Frut, cjalant lontan par mostrâ il destin al Frut.Daûr,simpri la figure dal San Zuan picinin. Jenfri il 1503 e il 1504, Michêlagnul al fâs une ' Sante famee ' cognossude cul non di Tondo Doni come regâl par lis gnocis dal marcjant Agnul Doni. Cheste invezit,no je une sculture,ma e je une taule piturade cu la tempare. In cheste opare,la Madone passe il Frut a San Josef che si cjate daûr. Di cjalâ ancje i agnui cence alis.
Une curiositât: Agnul Doni,il marcjant ch'al veve comissionât le opare, al cîr di paiâ di mancul la taule. Michêlagnul, al cjape indaûr la taule, disint che, se al voleve la taule, di dâi il dopli. A chest il marcjant, al paie trop che i veve domandât, cence dî nuie.
La Bataie di Cascina (1504)[cambie | modifiche il codiç]
Jenfri l'Avost e il Setembar dal 1504, i ven dade le ordenazion par une bataie di piturâ in te Sale dal Consei di Palaç Vecjo. Il sogjet e je le Bataie di Cascina, une bataie vinçude dai florentins cuintri i pisans. Michêlagnul al prepare il carton, lât pierdût e il fresc nol sarâ mai fât. Di chest carton, si cognòs nome le bande centrâl, da une copie fate dal pitôr Aristide da Sangallo.
A Rome, sot Juli II[cambie | modifiche il codiç]
In tal 1505, Michêlagnul al torne a Rome, par lavorâ su la tombe dal pape Juli II. Al va a Carrare, par sielzi il marmul, ma cuant che al torne a Rome, Juli II al à biel za gambiât di idee. A Michêlagnul nol reste che tornâ a Florence, dulà al torne a lavorâ tal San Mateu. Ma Juli II al gambie une altre volte e, cul jutori de Signorie di Florence, al fâs la pâs cul artist. Ducj e doi si cjatin a Bologne, citât apene cjapade dal esercit dal pape. Michêlagnul al fâs une grande statue dal pape, ma cheste opare, pôc amade de int, e sarà doprade in tal 1511 par fâ canons.
La Capele Sistine (1508-1512)[cambie | modifiche il codiç]
Jenfri il mês di Març e chel di Avrîl dal 1508, l'artist al ven clamât dal Pape Juli II par i lavôrs di decorazion de Capele Sistine, terminâts in tal 1512. Par vie dal assest dai mûrs, si jere formade une sclapadure che il Bramant veve comedât, rinfuarçant i mûrs cun cjadenis metudis tai locâls parsore de Capele. Une volte comedât il dam, la Capele e veve di jessi piturade di gnûf. Il 8 di Mai al ven butât ju un prin progjet che al viodeve i dodis apuestui e decorazions gjeometrichis. Ma Michêlagnul, no content, al gambie idee e oten cjarte blancje pal progjet. Al puest dai apuestui, al met siet Sibillis e cinc Profetis sentâts, al divît il spazi in mût di meti ancje senis de Gjenesi, metudis in ordin cronologjic, scomençant de parêt dal altâr. Lis senis de Gjenesi son:
La separazion de lûs dal scûr, Creazion de lis stelis e des plantis, Separazion de Tiere de aghe, Creazion di Adam, Creazion di Eve, Pecjât origjinâl e Adam e Eve parâts vie dal Paradîs, Sacrifici di Noè, Diluvi Universâl.
In tai cinc scompartiments che si cjatin parsore dai trons, il spazi al devente simpri pui stret, lassant il puest a figuris crotis cu ramaç e sfueis di rôl par fâ riferiment a la famee dal Pape (i Della Rovere). Michêlagnul al met ancje i antenâts di Jesu Crist e senis de Biblie jenfri i cuâi: Gjudite e Oloferne, David e Golie, La punizion di Aman e il Sarpint di bronç. In chest progjet, nassût de colaborazion jenfri l'artist, il Pape e i studiôs di teologjie de cort papâl, al è la plui grande rapresentazion de opare di Diu, l'om. L'om viodût come le plui grande opare di Diu, e la figure dal om come ancje le figure di Jesu Crist, deventât om ancje Lui par salvâ la umanitât e puartâ dute la umanitât pui dongje di Cui che le a fate. Duncje, l'om tal mieç di dut. Cheste e je le celebrazion che Michêlagnul al fâs dal cuarp uman.
Montade le impalcadure, Michêlagnul a scomence a piturâ lis trê storiis di Noè plenis di personaçs. Man man ch'al va indenant, Michêlagnul si concentre simpri di plui sul colôr e su i cuarps dai personaçs stant atent a jessi plui essenziâl. I frescs son stâs netâts in tal 1994, metint in mostre il lôr colôr origjinâl.
Il Mosè, i Presonîrs e la Resurezion dal Crist (1513-1515)[cambie | modifiche il codiç]
Daspò de muart dal pape Juli II in tal Fevrâr 1513, si decît di cjapâ in man il progjet de tombe monumentâl pal Pape. Michêlagnul al ven di gnûf clamât e al fâs il Mosè e i Presonîrs. Dal stes periodi son i doi Sclâfs: un ch'al cîr di scjampâ da cualchi alc ch'al cîr di tignîlu fer, un altri ch'al semee ch'al sedi apene sveât, ducj doi son conservâts tal Museu dal Louvre. Par Metel Vari, in tal 1514, al fâs une statue de Resurezion dal Crist, bandonade par vie di une vene tal marmul.
La façade de glesie di San Laurinç (1515-1519)[cambie | modifiche il codiç]
Intal 1515, il Pape Leon X al visite Florence. Par cheste ocasion, si decît di finî la façade de glesie di San Laurinç. I lavôrs a vegnin fats da Jacopo di Sansovino e Dree del Sarto, ma il lavôr nol jere definitîf. Il Pape, alore, al decît di sielzi l'architet par dâ in man i lavôrs par vie di un concors. Michêlagnul, ch'al veve za un contrat cu le famee dal vecjo pape, Juli II, al jere lât a Carrare par sielzi il marmul par le tombe dal Pape. In tal 1517 al vinç il concprs, a cui vevin partecipât ancje Rafael, Jacopo Sansovino e Julian da Sangallo. Par cheste glesie, Michêlagnul al veve pensât di fâ un frontâl cun statuis di marmul, bronç e rilêfs. Al veve ancje pensât di fâ une glesie cu la tipiche struture des basilichis cristianis dai prins secui dal cristianisim. Cundiplui, al veve za prontât ancje il model in len e fât tancj disens dal progjet, ma i lavôrs fasin fadie a lâ indenant e dut al salte. In tal mês di març dal 1520, il contrat al ven anulât, e Michêlagnul al torne a lavorâ ai Presonîrs par la tombe dal pape Juli II. Doi vegnin completâts, cuatri invezit restin di finî. Dal stes an e je ancje la statue de Vitorie, conservade a Palaç Vecjo a Florence, e une gnove version de Resurezion dal Crist par Metel Vari, puartade a Rome in tal 1521.
Sagristie Gnove (1519-1529)[cambie | modifiche il codiç]
In tal 1519, Michêlagnul al ven incjariât di prontâ une seconde capele dai muarts par la famee dai Medici in te glesie di San Laurinç a Florence. La opare e ven al tacade in tal 1525, Michêlagnul al va daûr l'esempli dal Brunelleschi a plante cuadrade. Di particolâr impuartance son lis statuis dai monuments funeraris: Parsore a chei dai Cjapitanis Laurinç e Julian si cjatin lis statuis de Alegorie dal Timp, il Crepuscul e l' Aurore parsore chê di Laurinç, il Di e la Gnot parsore chê di Julian. Invezit par Laurinç il Magnifico e so fradi Julian no si cjate il timp par prontâ i monuments, che a vegnin soterâts sot dal altâr. Par chest progjet, Michêlagnul al fâs ancje une Madone cul frut mitude tal mieç de capele, in mût che vegnin cjaladis da lis statuis dai Cjapitanis. Dongje de Madone si cjatin ancje lis statuis dai Sants Come e Damian, protetôrs de famee dai Medici, fatis su progjet di Michêlagnul dai scultôrs Rafaêl da Montelupo e Zuan Agnul Motorsoli.
I progjets par lis fortificazions e la Biblioteche Laurençane (1529-1534)[cambie | modifiche il codiç]
In tal 1529 Michêlagnul al partecipe a la insurezion republicane cuintri la famee Medici, lavorant a lis fortificazions de citât tacadis dal esercit imperiâl, ch'al jere de bande dai Medici, parâts vie in tal 1527. Di chest periodi a restin i progjets da lis fortificazions, studiadis in mût di jessi ancje un strument di atac. Ma in tal setembar dal stes an, Michêlagnul al scjampe a Vignesie, al reste par cualchi dì, ma al torne, daspò vê paiât une fuarte multe. Daspò de colade de citât ai 12 di Avost dal 1530, Michêlagnul al scjampe di gnûf par platâsi dal priôr di San Laurinç par scjampâ ae vendete de famee Medici. Il pape Clement VII lu puarte vie in mût definitîf da lis mans dai Medici e i ordene la realizazion de Biblioteche Laurençane.
La Biblioteche Laurençane e je une biblioteche publiche dongje de glesie di San Laurinç: par la sale, Michêlagnul al cjape la ispirazion dal lavôr dal Michelozzo par la Biblioteche di San Marc. Michêlagnul al progjete ancje i bancs di len e il scjalon, realizât in piere serene par volê di Cosim dai Medici. In tal mês di avrîl dal 1532 al à un altri contrat par i lavôrs ae tombe di Juli II.
I lavôrs dal Judizi Universâl (1534-1541)[cambie | modifiche il codiç]
In tal 1534 Michêlagnul al va a vivi in mût definitîf a Rome, sedi par finî i lavôrs de tombe dal pape Juli II, sedi parcè che, une volte tornâs i Medici a Florence, par lui nol jere pussibil vivi lavìe. Il pape Clement VII i ordene la decorazion de parêt di font de Capele Sistine cul sogjet dal Judizi Universâl, sogjet confermât ancje dal pape Pauli III, de famee dai Farnese, lavôr scomençât in tal 1536, e terminât in te sierade dal 1541.
Tal mieç dal fresc si cjate la figure dal Crist judis, cu la Madone dongje che cjale i beâts. Lis figuris dai beâts a son mitudis in mût di lâ daûr al moviment de figure dal Crist. Sot si puedin viodi figuris di sants, patriarcjis e profetis. I agnui a son rapresentâts cui struments de Passion. La rapresentazion sielzude da Michêlagnul al sarâ tal mieç di une fuarte discussion: I sants son rapresentâts cence la aureole,il Crist al è zovin e cence barbe. Chest al voleve dî che ducj i oms son compagns di front dal Judizi. Soredut i cuarps crots e lis figuris di Sant Blâs e Sante Catarine al fasaran scandul tant che, un viaç muart l'artist, si decît di clamâ un scuelâr di Michêlagnul, Denêl da Volterra par piturâ parsore dai cuarps une sorte di 'mudandis'. Par chest, Denêl da Volterra al sarâ clamât "Braghettone" (chêl de braghessis).
Il "Crist in crôs" (1541)[cambie | modifiche il codiç]
In chest periodi Michêlagnul al devente amì di Vitorie Colonna, femine dal marchês di Pescare e persone di grande culture. Vitorie lu mene in tal cercli di inteletuâi dal cardinâl Regjinalt Pole. Lis ideis di chest "cercli" di inteletuâi a jerin soredut par une riforme de Glesie Catoliche, par un miôr rapuart cu la cristianitât. Chestis ideis influençaran une vore Michêlagnul. Par Vitorie Colonna, Michêlagnul al fâs un Crist in crôs, ma di cheste tele a son restâts nome i disens. Il plui famôs al è chel che si cjate in tal British Museum di Londre, e e reste ancje une copie conservade in te catedrâl di Logroño, in Spagne.
I frescs de Capele Paoline (1542)[cambie | modifiche il codiç]
Intal 1542, il pape Pauli III al jere vonde gjelôs e secjât dal fat che il lûc dulà che Michêlagnul, il plui grant artist de epoche, al veve cjatât il miôr de sô espression, al jere dedicât al pape Sist, al comande a Michêlagnul i lavôrs te so capele privade in Vatican (la Capele Paoline). Michêlagnul al fâs doi frescs: il prin la Conversion di Saulo (sarès a dî San Pauli) e il Martiri di San Pieri realizât daspò vê finît la tombe di pape Juli II. Ma daspò dal 1542, la tombe di pape Juli II e ven spostade te glesie di San Pieri in Vicoli (clamade cussì parcè che dentri di cheste glesie si cjatin lis cjadenis — vicolae' in te lenghe latine — di San Pieri), cu lis statuis dal Mosè, chê di Lie e chê di Rachele. La disposizion dal pape, cu le Madone cul Frut, un Profete e une Sibille al mostre la influence dal cercli inteletuâl di Vitorie Colonna. Mosè, om di fede e scossât de vision di Diu, al è dongje da doi mûts di jessi: la vite ative rapresentade par Lie, e le vite contemplative, rapresentade par Rachele.
Palaç Farnese e le Basiliche di San Pieri (1546-1550)[cambie | modifiche il codiç]
Cu la muart di Antoni da Sangallo il Zovin in tal 1546, vegnin fidâts i assums di finî i lavôrs di Palaç Farnese e de Basiliche di San Pieri. Jenfri il 1546 e il 1550 Michêlagnul al complete la façade e il curtîl di Palaç Farnese, gambiant alc dal progjet dal Sangallo, alçant un pôc il secont plan e mitint une grant curnîs e un steme colossâl parsore dal grant barcon centrâl.Par la Basiliche di San Pieri al sielç di tornâ al progjet dal Bramante, ae plante cu la crôs greche drenti dal cuadrât, lassant pierdi lis variazions puartadis da Rafael. La statue romane dal imperadôr Marc Aureli e ven mitude tal Campidoglio. Pape Pauli III al domande a Michêlagnul di studiâ la ristruturazion de place, divignude il centri de vite sociâl di Rome.
Une Pietât cjapade a colps di martiel (1550-1550)[cambie | modifiche il codiç]
In tal 1550,Michêlagnul al tache la Pietât de Opare dal Domo clamade cussì par vie de sô colocazion in tal Museu de Opare dal Domo a Florence. E veve di jessi une statue dal monument de sô tombe, ma ven bandonade daspò un colp di rabie dal artiste che a colps di martiel, al romp un braç e une gjambe dal Crist, crevant ancje une man de Vergjne. Un scuelâr di Michêlagnul, Tiberio Calcagni al comede il braç e al finîs ancje la Madalene, lassade incomplete da Michêlagnul. Chest grup di statuis e à une disposizion piramidâl. Forsit Michêlagnul veve lassât incomplet apueste par completâ nome la figure dal Crist. Il Josef di Arimatee al puês jessi un autoritrat di Michêlagnul.
La Pietât scomençade e no finide (1552-1564)[cambie | modifiche il codiç]
La "Pietât "Rondanini" e je une altre opare tacade e no finide. Forsit Michêlagnul e veve ancjemò di modificâle, ma in tal 1561, al regale cheste opare a Antoni del Francese.
La Puarte Pia e il progjet di Sante Marie dai Agnui e dai Martars (1561)[cambie | modifiche il codiç]
I ultims progjês de sô vite son: il disen dal progjet de Puarte Pia, opare impuartante, e il progjet de glesie di Sante Marie dai Agnui e dai Martars.
La muart[cambie | modifiche il codiç]
Ai 18 di Fevrâr dal 1564, a otante vot agns, Michêlagnul al mûr. Al polse te Glesie di Sante Crôs a Florence. AL fo Zorz Vasari a progjetâ il monument de tombe cu lis tre figuris che vain, che a rapresentin la piture, la sculture e l'architeture.
Michêlagnul poete[cambie | modifiche il codiç]
Ancje se par lui la poesie jere une fufigne,Michêlagnul al a scrît poesiis za dal 1500-1505. Di sigûr influençât dal Petrarca e di Dante, cognossûts ae cort dai Medici, lis sôs poesiis a an come sogjet il sô lavôr, ma ancje amôr e l'amistât. Si sa che cuant al scriveve di amôr, lu faseve par un om, il zovin Tomâs de' Cavalieri, ma al jere ancje une vore leât a Vitorie Colonna. Cul vignî vecjo, al devente simpri pûi religjôs, e la sô religjositât si cjate ancje tal sô pinsîr e tes sôs poesiis: al fevele dal pecjât e de salvece, fin a deventâ ancje une vore amâr.


text:
Benandant
Benandant Il nassi cun ciertis particolaritâts (cu la "cjamese") al conferìs un complès di podês sorenaturâi che a puedin jessi doprâts daûr de "inclinazion di ognidun". E duncje, o varìn il benandant, se chest al è puartât a fâ il ben o il malandant (strion) se chest al è pitost puartât a fâ il mâl. Il benandant al lote cuintri il mâl e i striaments, pal ben dal racolt e al è bon di lâ fûr dal sô cuarp, cuant che a je la sô ore, par fâ dal ben. Come che al veve za stazât il storic Carlo Ginzburg, si scuarç la relazion tra il siamanisim "siberian" e la specifiche realtât dal benandantisim. Gjilbert Pressac, il grant studiôs furlan, al teorizave un rapuart tra i insiums estatics dai benandants cun cierts rituâi eterodòs che la Incuisizion e veve scuviert e condanât tal 600 te comunitât di Palaçûl. Un rît che al consisteve tal lâ in procession lustrant la vile, la gnot di Sabide di Pentecostis, "cjantant a dôs vôs une cjançon che e tacave, (...), cu lis peraulis 'scjaraçule maraçule'".
Pressac al rivarà a identificâ in chescj rituâi un vanzum des pratichis di une antighe comunitât cristiane di Alessandrie di Egjit, i Terapeutis, e chestis pratichis cui insiums estatics dai benandants. Ma lis diferencis tra i doi fenomens a son grancj, par podê jessi sigûrs di un leam. Tra lis incompatibilitâts a puedin jessi la diference tra la pratiche dai benandants che e jere segrete e chê scuvierte a Palaçûl che e jere palese; il fat che il tiermin benandant nol ven mai doprât te acuse cuintri chescj contadins dal 600 e il cjant no si presente par solit te realtât dai benandants. La presince de figure dal benandant te leterature furlane si cjate in autôrs tant che Pauli Diacon, G.B. Donato, Ermes di Colorêt, Pieri Çorut, Toni Broili, Pacifico Simoncelli e intune conte di Elena Fabbris Bellavitis.


text:
O soi il miôr dai normâi, un che al mene la cariole ogni dì. Un provât de vite, cu la panzute e i cjavei sal e pevar. Par me rivâ a lâ dongje a une femine, che no mi pare vie, beh par me al è za un grant sucès. Al è un procès mentâl e fisic no di pôc. A saressin une tasse e une sporte di buinis motivazions a sburtâ chê femine a no calcolâmi. Cheste abilitât di tignî cu la fevele la atenzion de femine, tant di intortâle, ben e no mâl, no meretarèssie il premi che tant o di vin di bisugne? Un premi ae muse rote, che mi le moli nome pe passion che o met sul plat.
Impen tal plui biel che je conti, cul voli smamît mi domande, le âstu finide? Magari o zonti jo, no ti ai nancje tacât! Jo invecit o soi aromai cul sanc di fûr de orelis, cul afiet e l'atenzion che e sedi jê a butâsi e a saltâmi intor come se o fos Raoul Bova o Harrison Ford, po rivâts ae fin dal lavorut, ce mi disaressie, sêstu stât brâf? Sigûr, Brâf Furlan, o rispuint jo! Ma se pene ti ai tocjât tu sês lât fûr dal semenât e tu âs disledrosât i voi, che no mi soi nancje inacuarte di vê sbisiât cun te! Ve, lis feminis, cu la lôr naine, cui lôr timps che no son i nestris, cu lis lôr esigjencis che no lis san nancje lôr. Tant ben o sai che a son curtis di manie. L'om al volarès sintîsi a dî: tu mi âs doprade come e plui di une mietitrebie, tu mi âs fate gjoldi di murî! E jê invezit cui voi clopadiçs e il rimuars di vê un côl di sopressâ e trê bistechis di scongelâ ti sgnache un: Al è stât vonde biel. Al è chel vonde che mi fâs lâ in bestie. Vonde ce, ce varessial di jessi stât l'Apollo Undis, o il Tor di Mortean in orbite satelitâr, o ce altri? L'om al varès volût sintî a dî: Mi à plasût che tu mi vedis travanade fin ae medole! E jê invezit ti dîs, viestiti che tu cjapis frêt. Ce mi interessial se mi cjape la polmonite, magari mi vignìs daurman la peritonite, ma cuant che o ai fat ce che o dîs jo, e cumò o fasin dut il ripàs dal camasutra, fasin i couboi che jo o soi Tex Willer e tu la sô scuò, jo Tarzan e tu la plui sgrimie des Citas e ce plui dal purcitament che nus ven iniment.
E jo, une che si ten ben, che e à alc di biel ma nie di perfet, ti disarès: Sì che tu sês simpatic, tu âs alc di dolç e malinconic tai voi, tu âs ancje alc dal frut e cuant che al covente tu sâs ancje tirâ fûr chel tic di fuarce che nol vuaste. No sai, tu âs ben alc che mi plâs. Ma parcè se tu sês ca cun me a pene che mi ziri tu cjalis il cûl, no il gno, chel di chê altre cu la cotule curte pene passade... mancul mâl che no ai viodût se di no ti molavi li che tu sês, raze di pandolo... E tu no tu le âs cjalade jê, tu âs viodût dome chel cûl... Bon, disinlu o soi stade avonde ben cun te, no sai, magari si tornìn a viodi... E tu, sì, ma cuant... e ce e co, e tu mi ziris ator e tu vuelis rivâ a dut usgnot: dut ce? Il liet, como se chel al fos dut. E bon e cuant che o lin tali jet, ce crodistu che al sedi facil par me, sigûr, par te al è dûr meti la muse e vignî a concuistâmi, ma cuant che o sin alì cence vistîts, mi plasarès cjatâ in te alc di tenar, che o 'nd ai vûts vonde di oms che mi fasin sintì une bisteche, e no une femine...
Ma amôr, se ti ven fan no ai nuie di dâti! Sigûr che tu âs ce dâmi, tu âs propite dut par passi la mê gole, dut ce ch'al mi covente: Ce disaressistu di polente e frico?
di Stefano Gasti
Conte n. 123


text:
Il
consei comunâl di Trebiñu / Treviño, isule aministrative dentri de
Comunitât Autonome Basche che e fâs part de regjon Castilie e León,
al à fate buine une gnove iniziative par facilitâ il passaç dal so
teritori ae provincie basche di Araba. Si trate di une risoluzion che
e ricognòs il Parlament spagnûl tant che unic sogjet competent par
decidi su la modifiche dai confins aministratîfs. Cun chest at si
spere di superâ il podê di veto esercitât fin cumò des
istituzions de Castilie e León. La deliberazion e je stade poiade di
dutis lis fuarcis politichis rapresentadis intal consei comunâl,
fale il PP che si è astignût. Al è di agnorum che cheste comunitât
e bat par podê aderî ae Comunitât Autonome Basche che i sta
dulintor, ma si à cjatade simpri denant dal no des autoritâts
castilianis.
Font:
Naiz:,
18/11/15


text:
Cuant che o torni des mês bandis, tes oris che nol bat il soreli, mi plâs cjaminâ pes stradis che mi puartin dentri i borcs dal paîs. E tantis voltis, ancje se o ai pôre dai cjans, o cjapi le volte des andronis par rivâ fin tal cûr dai curtii. E je vere, ce che mi sburte a lâ dentri in chei cjantons, che se no larès di proposit no ju viodarès mai plui, e je le mê indole di om curiôs. Ma ce che mi sburte, par dile dute, a meti il nâs dentri chei lûcs al è il plasê di scuvierzi cemût che al è cambiât il gno pais, le mê int.
Cuant che o jeri frut chês andronis a jerin plenis di canais, fantats, fantatis e oms e feminis fûr di pupil. Tai curtii si sintive simpri berghelâ cualchidun e cjaminant su le tiere batude di chês stradis o vevi di stâ simpri atent in dulà che o metevi i pîts par no finî suntun sbit di dindi o di gjaline, o piês ancjemò, suntune buiace.
Tes andronis si viodeve parcâts simpri un, doi, trê cjars di fen o di meniche che a spietavin di jessi discjamâts. Insome in chei lûcs si scoltave suns di vite in ducj i cjantons: fruts, frutis, bestiis, feminis... e te biele stagjon, vie pe zornade, si zontave il cjant des cisilis.
La ultime volte che o soi tornât, soi lât a fâ une cjaminade pes stradis dal borc di Palût. Di fruts, di un cristian nancje le ombre e, tal puest dai vecjos cjars parcâts te androne, a jerin trê machinis, di chês che cuant che a van di buride a corin come une saete.
Tra chês stradis, la che ogni troi al jere taponât dal catram, no si sintive anime vive, scuasi di fâmi pensâ di vê sbaliade strade e di vê cjapade le volte dal cimitieri.
Sintivi dome un strani rumôr, che intun prin moment mi someave il cjant di une lodule barbote. Invezit al jere il sunsûr dal modem di un canai che si colegave ae rêt, ma non a chê di Faustin Mulinâr, indulà che a si cjapavin i uciei, ma a la rêt di internet.
Sì, il gno paîs al è propit cambiât! Ma in miôr o in piês?
A viodi chês machinis, le elegance di chês cjasis dal dut pituradis di gnûf, infin il sun di chel tramai moderni, mi ven di pensâ che il gno paîs al sedi propit cambiât in miôr. Cui sâ se e je vere?
Pecjât che di ce che il borc mi mostrave cuant che o jeri frut al è restât ben pôc, nancje un mandi o un bundì, ma sôl, chei sì, un bon odôr di ledan e il vuacâ di cualchi cjan.
di Nello Malisano
Conte n. 126


text:
01 - La Vite
Inçopedât tai siei voi, braçolansi tal so pet, tal so cûr come la elare sul mûr, al cirive la vite.
di Nello Malisano
02 - La bondance e la miserie
Cjoli là che al è e meti là che nol è. Le panarie dal paron si jere svuedade e ator ator de taule la polente e jemplave ancje i plats dai canais.
di Nello Malisano
03 - Il partigjan
.... masse tart.. e po tu sês un comunist. Tam, tam la cjamese penze di sanc… mostrave chei voi cence vite.
di Nello Malisano
04 - D'Unvier
El aiar al glace e al ingrope pinsîrs e peraulis fers te bocje che a no ûl spalancâsi par pôre dal frêt.
di Silva Ganzitti
05 - El vuarp
Le veve cirude dute le vite cence cjatâle e cumò le veve denant dai voi e nol rivave a crodi a tante furtune.
di Silva Ganzitti
06 - Brancot
Mi maravei di tantis monts e dal mâr lontan e no mi sint bessôl devant di chest splendôr
di Damiano Toffoletto
07 - Mai avonde!
I ai mateât cussì tant ch'a si è sacraboltât l'imprest.
di Damiano Toffoletto
08 - None
Mi visi di mê nône ch'a mangjave mignestre cjoche ma no beveve nancje un tai di vin.
di Damiano Toffoletto
09 - Nêf
Un lusôr te gnot si vissine, daspò al cambìe e al devente ricam blanc, cence busis, fis e lizêr come plume.
di Silva Ganzitti
10 - La Dumble sul Lât
Za prime che al si fos distudât chel Soreli che i Gjôs a àn vût impiât di fûc e di dolôrs, i aiars a vevin dispoiât de cinise lis ruvinis di Tenochtitlan, la Dumble-sul-Lât; ma lis mês agrimis maris no si fermin cuant che o intivi sot dai dêts, tune sachete di piel, i rincjins verts de pueme dai miei dîs contents.
di Xabi Xogrâr da Plêf
11 - Gnots di maraveis
Tes gnots d'Unvier i voi dai nevôts a lusoravin come lis boris dai lens cuant che la none e contave liendis di principessis e cjastelans.
di Galliano Remo de Agostini
12 - Agns Trente
A Ajrons di Percût e nas Alda, une frute muarte, no jessint batiade, al ven il mes comunâl, le met intune scjate e le fâs soterâ fûr dal cimiteri.
di Renata Visintini Lambertini
13 - A Luciana (1)
E la muart tal fûr di ore e à metût il sio presint, tu bessole al scûr da tiere jo in chê vie a scûr vaint.
di Luciano Marinig
14 - A Luciana (2)
Sot chê crôs dal cîl volude o poi une rose umidide, no son gotis di rosade, dai miei voi ae bagnade.
di Luciano Marinig
15 - A luciana (3)
Se il gno sanc al bastàs par dâti su di me il tio respîr, spinarès dutis lis venis pûr tornâti al gno cûr.
di Luciano Marinig
16 - Epopee in cuatri riis
E Diu, dopo vê passât la setime zornade a polsâ, vint plasmât il plasmabil, al restà a cjalâ lis primis formis di vite cressi, deventâ organisims, saltâ fûr dal mâr, madressi in dinosaurs, retii, ucei, mamifars, specializâsi in oms e daspò al passà la ore a viodiju cressi in stature e in sgrimie, fintremai che a no rivarin a sdrumâsi un cun chel altri, lassantlu une altre volte di bessôl tant che, a chel pont, al cjapà la cjere e la scliçà, tornant a fracâle dentri ta nape, di dulà che a jere vignude.
di Renzo Brollo
17 - Emozions
La dissiplinade durece dal om tal no volê o no podê mostrâ i siei sintiments e socomp cuant che la sô muse e pant il don dal stupôr tal viodi l’ Arc di San Marc daspò di un temporâl.
di Galliano Remo de Agostini
18 - Americhe
Mandi, frut, i disè so pari cuant che al partì pe Americhe che, lontane,
lontane, lu spietave par no fâlu tornâ mai plui.
di Oscar B. Montoya
19 -Il svol
Cumò che nestris rapuarts a son finîts, mi lassi colâ jù, zirant cence fin par rivâ cun dolcece a toi pîts, cheste Sierade.
di Noemi Salva
20 - Panic
Il nuie al fâs plui pôre che un scûr plen di mostris fin che si frache il prin boton, daspò si popole di peraulis tremolantis e spauridis.
di Noemi Salva
21 - Libris
Dutis lis peraulis a svolin, mancul chês che a stan tai libris, fedêi compagns di ducj i moments.
di Mercedes Viscardis
22 - Ricuarts
Il timp al è un grant circul, nol à principi, ne fin, dut al torne, une e une altre volte, simpri cui ricuarts.
di Mercedes Viscardis
23 - Doi monts
Il mont microscopic al somee al mont de anime, ducj i doi a àn plui abitants che il barlumâ dai nestris voi.
di Ana D'Ambrogio
24 -
Istants
Intun marilamp il gno pinsîr si voltolâ mostrantmi il finâl des mês sperancis.
di Ana D'Ambrogio
25 - Pierino
Mê mari mi à regalât un rassat par fâ al brût bon, lu ài clamât Pierino, ‘o sin diventas amigons,
ma une dì che mê mari e je vignude a cjatâmi, tant c’o jeri a fâ le spese, lu à copât par fâmi al brût bon.
di Renata Visintini Lambertini
26 - Al gno cjanut
‘O soi stade operade al sen e al cjanut cul so amôr disinteressât, mi à salvât de depression.
di Renata Visintini Lambertini
27 - Imparâ
Chest an o ai imparât a fevelâ e a scrivi un pôc di furlan e a scoltâ bielis leturis cul gno professôr e cui miei compagns di classe, come che al fos un zûc cun Zorzut Chealsadut.
di Margarita Tondon
28 - Libar
L’odôr dal prât seât mi dismôf ricuarts, respîrs e libertât, o corevi par rivâi e cjarandis, intant che bugadis di aiar a remenavin l’acuilon, il spali al mi scjampà di man e libar lu viodei smalitâ tal cîl distant, si slontanave in cercje di altris suspiradis cunvignis.
di Galliano De Agostini
29 - Marum
La Justine e diseve che cuant che so pari al tornà de Gjermanie, tal 1918, daspò de Grande Vuere, al jere un om diferent, al veve pierdude la ridade.
di Oscar B. Montoya
30 - ll gust di scrivi
Scrivint al è tant che meti la sedon intune cite di marilenghe, il savôr al dipent dal cogo che al à metût lis peraulis une par une, e lis à lassadi frizi tal lôr gras fintremai che e rive la voie di cerçâlis.
di Noemi Salva
31 - La cussience sporcje
Vuê Mariute e je premurose plui dal solit e Bepo nol sa che i à 'pene fat i cuars.
di Pauli Jacuss
32 - Cjalâsi
La imagjine dal spieli lu cjalave cui siei voi e no lu ricognosseve, spaurît, Zuan al de un pugn cuintri di lui, lis sclesis lu svuarbarin.
di Oscar B. Montoya
33 - Diana (ディアナ)
O destinai al doman di domandâti dal destin dal to non; ma, te dismentie, dome di me o disei, e mandi.
di Xabi Xogrâr da Plêf
34 - Paisut lontan
Daspò di tancj agns o rivai a chel lontan paisut che i miei paris mi vevin tant fevelât, o començai a cjaminâ, no cjatai nuie di chel che jo o vevi tal cjâf, dut al jere cambiât, dome la glesie di Sante Marie des Crencis, cu lis cjampanis moladis al vint e jere come le imagjinavi.
di Alicia Silvia Rivoldini
35 - In memorie
Di chei che a àn tabajât tant nol reste nuje, ma di chei che a àn scrit, ancje pôc, alc al reste.
di Pauli Jacuss
36 - Tacâ a scrivi
I ài ingrumât par sessantesîs agns, cumò i mi sbrochi.
di Pauli Jacuss
37 - La plene
S'obrinchichelramaçsoifûrdichestpantanbastartchemiscjafo...
di Dree Venier
38 - Mâc? 1
Jo no savevi se al fos un don regalât a chei che tant che me a fasevin i mâcs, o se mi sucedeve dome a mi che intal propit moment di un efiet o percepivi jenfri i voi di chei che o fasevi une magjie, un passaç dal che si podeve tocjâ la lôr anime, ma no jeri mai olsât a tentâlu fin che j ài cognossude.
di Eduardo Baschera
39 - Mâc? 2
Jo no vevi mai savût cemût che al fos stât il rivâ dret ae anime di nissun, po ben in chel moment o jeri ingjenui no dome dal fat che dut me stes si sintìs jemplât se no cjapât di jê, cun lis sôs storiis e percezions, cui siei sintiments e lis sôs pôris, i siei sens fintremai il so nulôr.
di Eduardo Baschera
40 - Mâc? 3
Jo no savevi che propit jê mi podedi inmagâ a mi che o soi un mâc, e cence nissun truc ipnotizâmi dome cui siei voi, stregolantmi par simpri; jo no savevi di vê cjatât propit une strie.
di Eduardo Baschera


text:
Il timp al è simpri pôc e lis robis son tantis ma no si pues fa di mancul di scrivi une piçule cronache dal event dal an, par la nestre Osterie: il CONTECURTE DAY!
L'event, te sere di domenie ai 9 di Avrîl si davuelzeve a Flambri, come che a viodês de locandine, e bisugne subit disi grassie a chei de associazion dai Alpins di Flambri che a àn preparât dut e metut adun un event di beneficienze pe int dal Taremon cun tant di ghiringhel finâl che al è stât une vere cene.
E un grassie ancje al Comun di Talmassons e al sportel pe lenghe furlane di Talmassons e Listize di Venusia che al za la seconde volte che nus ospite e nus jude a inmaneâ la robe.
Benissim! O disarès. Biele serade, biele int, forsit al mancjave cualchi contecurtâr che al sarès stât biel viodi, ma tancj 'nd jerin e nus somee che plui o mancul dut al è lât plui che ben, a scomençâ de location, il Piçul Teatri dai Piçui Facanapa, là che nus vevin ricreât nuiemancul che une piçule Osterie.
Ma vignin ai fats, e al struc de cronache.
Che in pratiche lu cjatais in cheste imagjine, che al è il tabelon des contis, dulà che o podês viodi
cemût che si è davuelte la sfide.
Scomencìn cun contâ de formule, che e viodeve ogni letôr a sielzisi la conte di lei de aromani storiche cjasute de Ostarie, che o vin doprade ancje l'an passât.
Lis contis si sfidavin a trê a trê e 'nd jerin dodìs, numar just par dai la lungjece ideâl ae serade cence stufâ nissun.
Podopo, si sa, al è biel che ancje la fortune e zui la sô part e cussì il sorteç al è stât impuartant.
Cui vincevie? Chei che a cjapavin plui vôts de int, claramentri, ven a stâi che il public al è protagonist des contis e de lôr maniere di contâle.
Ve chi che us lassìn lis ternis che a jerin e che o publicarin vie vie su la nestre Ostarie.
1) Fido di Franco Vigo (lete dal famei)
3) La Ziline e il nason di Barbara Battel (lete dal berlon)
4) Altri timp di Rafaêl Serafin (Lete de massarie)
5) La setemane des rogazions di Nello Malisano (Lete dal ostîr)
7) Svindic di amôr di Massim Furlan (Lete di camarele e massarie)
8) Istantanee de nestre vite di Maurizio Di Fant (lete dal berlon)
9) Olmis
di Galliano di Buenos Aires (lete de massarie)
10) Catinute di Pauli Jacuss (lete dal famei)
11) Il condanât di Carli Pup (lete dal ostîr)
12) Cuistion di pronunzie di Maghe Olstrele (lete dal berlon)
I finaliscj, come che o viodês, a son stâts:
Il meluç, let in finâl de camarele cul ostîr,
La setemane des rogazions, lete de camarele
Svindic di amôr, lete di berlon e camarele
Il condanât, lete dal famei
Il vincidôr, secont noaltris de ostarie, meretât, al è stât Carli Pup, che al à vinçût un abonament par ducj i apontaments dal Mittelfest! Compliments Carli! Ma son stâts premiâts ancje il secont e il tierç, Laurin e Massim, cun zei plens di mangjative e prodots locâi ufierts de associazion San Filis di Flambri e il cuart, cuntune bire artigjanâl ufierte dal agriturism Pituel, no la bevarà mai, par che l'ostîr nol va a Palermo a puartâjale (grassie Nello, salût) :)
Insome, finide cussì, cu la considerazion che il furlan, lis contis, il puartalis ae int cuntune leture publiche, magari cuntun tic di snait, e la competizion, a son une biele misture par gjoldi di divertiment e culture insiemi, passâ une biele serade.
A la prossime!
ps
Us lassìn cualchi foto brute dal event, ma purtrop no vin inmò un fotograf uficiâl e us tocje contentâsi.